Zine zikloa: Robert Bresson | BilbaoArte\n2018ko martxoaren 2tik 26ra, Robert Bresson zuzendarian ardaztutako zine ziklo bat eskaintzen du Art House Zinemak jatorrizko bertsioan, gaztelaniazko azpitituluekin. A Contracorriente Films-en parte-hartzearekin.\nZuria, gelditasuna eta isiltasuna\nRobert Bressonekin elkartzekoak gara BilbaoArte Fundazioan\nZinemagile gutxik hartu dute bere gain intenzio-adierazpen soila baino gehiago den konpromiso izugarri zorrotza: hots, “Irudi onen multzo bat gorrotagarri izan daiteke”-la ulertzea, eta beraz ideia hori zinemagintzan erabiltzea ikuslearekiko amore emate endekatu bat sahietsiz, nork bere buruarekiko konplazentzia baztertuz. Erabateko botoa, guztia irentsi egiteko zorian dagoena.\nRobert Bressonek eskakizunen menpean egin zuen. “Ezer ez soberan, ezer ez falta…” errepikatzen zuen behin eta berriro. Baina, nola jakin? Nola lortu?\nErantzun bakarra bere filmak behin eta berriro ikustean datza. Aparteko testuak, Michael Hanekek honela deskribatuak: “Egile bikain ia guztiei buruz esaten da haien obra guztietan saiatu direla pelikula berbera egiten behin eta berriz. Hau ez da egia Bressonekin. Izan ere, egiaren menpe izateak ez du hautatzen uzten.” Robert Bresson izeneko egizale horrek erantzun zion Hanekeri denbora abstraktu eta elkarrizketa hipotetikoan: “Zuriaren, isiltasunaren eta gelditasunaren gainean eraiki ezazu zure pelikula.”\nUn condenado a muerte se ha escapado, Al azar de Baltasar, Mouchette eta El diablo, probablemente zine-pentsalari honen itzaltsuenetariko lau pieza ditugu. Berak esaten zuen moduan: “Ideiak ezkuta itzazu, baina aurkigarri izan dadila. Inportanteenak ezkutatuenak izan behar dira.”\nZine zikloa: Robert Bresson (Martxoaren 2tik 26ra)\n«Un condamné à mort s’est échappé»\nZuzendaritza: Robert Bresson\nProtagonistak: François Leterrier, Charles Le Clainche, Maurice Beerblock\nFrantziako zinearen pelikurarik garrantzitsuenetarikoa. Lan bikaina, André Devigny soldadu frantziar eta Erresistentziaren partaidearen memorietan oinarritua. Bigarren Mundu Gerran, Frantzia okupatuan, alemaniarren armadak atxilotu eta Gestaporen egoitzara eramaten dute teniente Fontaine, itaunketa egin diezaioten. Montluceko gotorlekurako bidean, polizia autotik salto egiten du, baina laster harrapatzen dute berriro eta hiltzera zigortzen dute. Konortea galdu eta esnatu ondoren, Fontainek tamaina txikiko zelda batean aurkitzen du bere burua. Egun batean eskuburdinetik askatzen saiatzen da orratz baten bidez. Pixkanaka, ideia bakar bat obsesio bihurtuko da: ihes egitea.\n«Au hasard, Balthazar»\nProtagonistak: Anne Wiazemsky, Walter Green, François Lafarge\nXX. mendeko pelikularik onenetarikotzat daukagu. “Filma hau ikusten duen edonor zeharo liluratuta geratuko da. Benetan da mundua ordu eta erdian.” Jean-Luc Godard.\nBaltasar bere lehen urteak pozez eta haurren jolasteaz inguratuta ematen dituen asto bat da. Heldutasunera heltzean, jabe ezberdinek zamabere gisa gaizki tratatzen dute Baltasar.\nProtagonistak: Nadine Nortier, Jean-Claude Guilbert, Jean Vimenet, Marie Susini\nFilmak OCIC Saria eta Cannesko Jaialdiaren Epaimahaiaren Aipamen Berezia jaso zituen. Veneziako Jaialdian ere saritua, Frantziako zine-kritikarien sindikatuak Urteko Filma Frantziar Onena aukeratua izan zen. Definizio altuan berritua da bere 50 urteurrena dela eta.\nMouchette Frantziako landazabalean bizi den hamalau urteko neska da. Aita alkoholiko eta ama gaixo terminala dituela, moldatu gabeko nerabea daukagu Mouchette, munduari mutirikeriaz aurre egiten diona. Bere patuari ihes egin nahi dio eta, isileko ehiztari batekin topatzen denean, bere nahia errealitate bihurtuko dela ematen du.\nProtagonistak: Antoine Monnier, Tina Irissari, Henri de Maublanc\nRobert Bressonen azken-aurreko pelikula. Berlineko Jaialdiaren Zilarrezko Hartza jaso zuen. Anarkismoa, giza eskubideak eta gazteen egoera gizartearekiko ikertzen dituen existentzia-ariketa zoragarria. Gazte talde batek natura suntsitzen ari den itxaropen gabeko gizarte eroriari kontra egiten dio. Haien artean hogei urteko Charles dugu, erromantiko hutsa, bere bizitzaren zentzuaren bila dagoena. Baina emozio-arazoek kondizionatzen dute bere existenztia, eta laster, etsipenean sakonki murgilduta, heriotza hartzen du bide bakartzat.


Mugako elkarrizketak 2018 – BZP\nMugako elkarrizketak 2018\nZein erlazio egon daiteke itxuraz oso desberdinak diren jakintza moten artean, fisika eta literaturaren artean, esaterako? Hori izango da, hain zuzen, “Mugako elkarrizketak” programaren bigarren edizioak hartuko dituen gaietako bat, zeina irailaren 26an, arratsaldeko 19:00etan izango den Bilboko Bidebarrieta Liburutegian.\nDoakoa izango da ekitaldia, baina sartzeko beharrezkoa izango da gonbidapena. Liburutegian bertan jaso beharko dira gonbidapenak irailaren 21 eta 26 bitartean. Gonbidapenak jasotzeko ordutegia goizeko10:00-14:00 bitartean eta arratsaldeko 16:00-20:00 bitartean izango da, astelehenetik ostiralera.\nPilar Hernández Gamazo


Gipuzkoa Mugiment eskualdeko bilerak - Mugiment edukiak\nGipuzkoa Mugiment eskualdeko bilerak\nAbendua eta urtarrilean zehar jarduera fisikoaren sustapenaren inguruko 5 bilera egin dira, eskualdeka, Gipuzkoan barrena. Errenterian, Elgoibarren, Azpeitian, Donostian eta Tolosan, hain zuzen ere.\nBilera hauek Gipuzkoa Mugiment ekimenaren baitan antolatu dira, Gipuzkoako Foru Aldundiko Kirol Zerbitzuak, Gipuzkoako Osasun Publikoak eta Jaurlaritzaren Jarduera Fisikoaren eta Kirolaren Zuzendaritzak deituta.\nBileraren helburua zen 3 erakunde hauek jarduera fisikoaren sustapenaren inguruan egiten ari diren lanaren xehetasunak ematea, egindakoa errepasatuz eta etorkizunari begira planifikatuta dagoena azalduz.\nGuztietan gidoi bera erabili da, bertaratutakoei informazio ahalik eta osatuena emanez hitz egindako gai bakoitzaren inguruan.\nBilera hauek koordinazio tresna oso eraginkorrak izan dira, alde batetik, jarduera fisikoaren inguruan lanean ari diren udalerri ezberdinetako eta arlo ezberdinetako teknikariengana iristea lortu dugulako, eta bestetik, egitasmoa bideratzen ari diren hiru erakunde nagusiak modu bateratuan egin dituztelako aurkezpenak bakoitzaren lan ildoak azpimarratuz osotasun baten barruan.\nHauxe da Mugiment egitasmoaren bidez lortu nahi dugun koordinazioa. Gipuzkoan egindako ahalegina beste lurraldeetara ere zabaldu nahi genuke.


Tradizio Ekitaldi Agenda eta albisteak - Etxepare Euskal Institutua\nAgenda - Tradizioak\nWilliam A. Douglass Chair in Basque Studies Katedra zabalduko da University of Massachusetts Amherst-en\n2016-09-26 / 2016-09-26\nAKITANIA.EUS, euskal musikari eskainitako programazio berria Bordeleko Le Rocher de Palmer gunean\n2015-03-12 / 2015-05-29\nEtxepare Euskal Institutuak, Euskal Kultur Erakundeak eta Le Rocher de Palmer aretoak 2014an sinatu zuten hitzarmenaren ondorioz, Bordeleko kultur gune ospetsu honek euskal kulturari eta bereziki euskal musikari eskainitako AKITANIA.EUS programazio berria txertatu du bere urteko ekintzetan. Musikako tailerrak, erakusketa bat eta hainbat kontzertu atondu dituzte, hainbat literatura errezitaldiekin batera, 2015eko udaberrian eta udazkenean burutuko den egitarauaren baitan.\nEuskadi Suena Getafen\n2015-07-16 / 2015-05-16\nEuskadiSuena ekimenari esker Getafe hirian Euskal Herriko kulturan murgiltzeko aukera paregabea izango da, HERRITMO ikuskizunaren eskutik.\nDantza, musika eta herri kirolaren ikuspegi artistikoa uztartzem ditu oholtza gainean Oreka TX-k, Kukai Dantza Taldeak eta Kalakan hirukoteak elkarlanean sortutako proiektuak.\nUztailaren 16an, Getafeko zezen plazan. Ez ezazu galdu!\nEuskal balezaleen hilketa Islandian (1615) IV. Mendeurreneko ekitaldiak\n2015-04-19 / 2015-04-23\nEUSKAL BALEAZALEEN HILKETA ISLANDIAN (1615)\nIV. MENDEURRENEKO EKITALDIAK\n2015ean 400 urte beteko dira Islandian balearen ehizan zebiltzan 32 euskal arrantzale erail zituztela bertako biztanleek. 1615eko irailean, ekaitz batek haien baleontziak txikitu ondoren, Islandian hilabete luzez geratu behar izan zuten, eta bertako agintariekin arazoak izan ostean, bertako sheriffak euskaldunak akabatzeko agindua eman zuen. Islandiarrek hala egin zuten, eta 32 euskal arrantzale, guztiak gipuzkoarrak, bertan hil zituzten. Halere, urte hartan bertan, Jón Gudmunsson-ek (Jón Laerdi edo “jakintsua” ezizenez ezaguna) saiakera bat idatzi zuen gertakari hauen inguruan, “Espainiarren (euskaldunen) urperatze eta hilketen egiazko istorioa”, non salatzen zuen sheriff-ak jende errugabea hil zuela.\nGertaera latz hauekin hasi ziren euskaldunen eta islandiarren arteko harremanak, baina ikerketa historiko, indusketa arkeologiko eta dokumentu linguistikoek (euskara-islandiera pidgin hizkuntzaren 4 hiztegitxoak kasu) erakusten dute XVII. mendean euskaldunen presentzia oso esanguratsua izan zela irla hartan, eta euskaldun eta islandiarren artean elkartruke oparoa egon zela hala merkataritzan nola kultura mailan.\nManuel Irujo Katedra Liverpooleko Unibertsitatean\n2015-03-07 / 2015-03-26\nXabier Irujo Fellowship Katedra 2014-2015\nUniversity of Liverpool / Etxepare Euskal Institutua\nMintegiak eta aurkezpenak\nMartxoaren 7tik 26ra bitartean\nHitzaldiak euskara hizkuntzaz eta kultur transmisioaz Sorbonne Nouvelle - Paris 3 unibertsitatean\n2015-03-05 / 2015-03-06\n14:00 / 224 aretoa\n14:00/ 224 aretoa\n2015-03-05 / 2015-03-05\nMikel Ezkerroren hitzaldia La Platako Unibertsitatean\n2014-12-11 / 2014-12-11\nUniversidad Nacional de La Plata-n 2014 ikasturteari amaiera ezin hobea emango dio Etxepare Euskal Institutuko irakurletzak. Mikel Ezkerro adituak Historia del euskera en Argentina hitzaldia eskainiko du, Ekonomia Fakultateko C gelan, arratsaldeko 18:00etan.\nMikel Ezkerro historialariak urteak daramatza Argenitina osotik zehar hitzaldiak ematen, Euskal Herriko historia Argentinakoarekin lotuz.\nJosu Okiñenaren hitzaldi-kontzertua New Yorken\n2014-10-10 / 2014-10-10\nJosu Okiñena piano-joleak hitzaldi-kontzertua eskainiko du CUNYko (City University of New York) Skylight Room-ean. Piano-jole eta ikerlariak Aita Donostia ezizenez ezaguna den José Gonzalo Zulaikaren inguruan egindako ikerketa musikologikoan oinarritzen da.\nKontzertua Bernardo Atxaga Katedraren programa barruan dago, eta Aita Donostiaren lanaren bitartez euskal folklorea ezagutzera ematea du helburu.\n18:00, Skylight Room - CUNY\nMark Kurlansky-ren hitzaldia Pasaian\n2014-07-03 / 2014-07-03\nMark Kurlansky idazle eta kazetari amerikarrak hitzaldia emango du Pasaian. Nazioarteko ospea duen idazlea gure artean ezaguna da best seller bilakatu zen “The Basque History of the World” (1999) bere lanagatik. Oraingoan, “Basques and the sea” hitzaldia20 emango du Ondartxon , San Juan baleontzia proiektuaren testuinguruan, DSS16k antolatua eta Etxepare Euskal Institutuaren laguntzarekin.\nLekua: Ondartxoko Pasealekua 1º, behea, 20110 Pasaia-San Pedro\nGaia: Basques and the sea\nHizkuntza: Inglesa (Itzulpenak zuzenean gaztelera eta euskarara)\n*Hitzaldi bukaeran galderak egiteko tartea egongo da.


Deba ibaia hazita, baina gainezka egin barik - Debagoiena - Goiena.eus\nDeba ibaia hazita, baina gainezka egin barik\nMireia Bikuña 2021-11-29 14:36\nAzken orduetako euri jasaren ondorioz, Deba ibaia hazita doa Debagoienean. Bere ibilbidean hainbat puntu beltz ditu eta horietako batzuetan, ura bere bidetik irten da. Baina, oro har, ibaiak ez du gainezka egin.\nAtzo arratsaldetik gaurko goizaldera iragarrita zegoen prezipitazioa iraunkorra izango zelakoan eta uholdeak izateko arriskua handituko zelakoan, Uholde Arriskurako Plan Berezia larrialdi fasearen 1 egoera aktibatzea erabaki zuen Eusko Jaurlaritzak.\nEta, aurreikuspenak bete dira. Euria erruz egin du, eta bereziki, indar handia hartu du Deba ibaiak. Elorregiko biribilgunean bat egiten dute Oñatitik eta Leintz aldetik doazen urek, eta ibaia asko hazi da puntu horretan.\nHandik aurrera, Bergara alderako ibilbidean, hainbat lekutan, gainezka egiteko puntuan egon da. Elorregi inguruko hainbat baratzeetan ura pilatu da, eta Bergarako San Lorentzo auzoan, beti lekuan, zubi ondoan, ura bete bidetik irten da.\nBailara alderik alde zeharkatzen duen bidegorriaren hainbat zati itxita daude, ur putzuengatik. Besteak beste, Oñatiko Madalena auzoko bidegorri zatia eta Elorregitik pasatzen den bidegorria.\nUholde Arriskurako Plan Bereziak larrialdi fasean jarraitzen du, eta Eusko Jaurlaritzaren Krisi Mahaia goizean elkartu da berriro ere. Prezipitazio iraunkorrengatik Gipuzkoan eta Bizkaian ezarritako abisu horia, ostera, 15:00ak arte egon da indarrean. Izan ere, elurrarengatik aktibatuta zegoen alerta laranja desaktibatu orduko, euri-jasengatik aktibatu zen alerta. Elurrak, euriari eman dio paso. Eta, ibaiak hazi aurretik, elurra izan da oztopoak sortu dituena. Bereziki, errepidean, eta bereziki, Arantzazura igotzekoan.\nElurra puntu altuetan\nZapatutik domekara botatako elurtea gozamenerako aitzakia izan zen herritar askorendako. Arantzazura iritsi zirenak, Azkoagainen zegoen kontrola pasatakoak ziren. Hau da, autoan gurpil egokiak zituztenak. Behin goraino helduta, eskiak edo lerak atera, eta elurraz disfrutatu zuten.\nEuskalmeten arabera gaur arratsalderako gutxitu egingo dira euri-jasak, eta erreken ur-mailak jaisten joango da, orokorrean.


Mendebaldetik ekialdera doan mendilerro batek, Ginea Berriko mendikateak, eratzen du uhartearen bizkarrezurra 1.600 kilometroan. Gailurrik gorenak uhartearen mendebaldean daude: Puncak Jaya (4.884 metro), Puncak Mandala (4.760 metro) eta Puncak Trikora (4.750 metro). Zuhaitz-muga 4.000 metrotan dago eta gailurretan glaziarrak daude, 1936tik aurrera atzerakada nabarmena izan duten arren.\nUharteak balio ekologiko itzela dauka biodibertsitateari dagokionez. Izan ere, planetako euri-oihan tropikal zabalenetako bat dauka, eta munduko espezieen % 5-10 (portzentaia hau AEB eta Australiakoen antzekoa da). Espezie asko endemikoak dira, hau da, bertan bakarrik daudela, eta milaka oraindik ezezagunak dira zientzialarientzat. Kalkuluen arabera, 300.000 intsektu, 15.000-20.000 landare, ur gezatako 200 arrain eta 760 hegazti espezie daude.\n↑ New Guinea. global.britannica.com (Noiz kontsultatua: 2016-12-24).\nOrriaren azken aldaketa: 8 ekaina 2021, 18:20.


Foynes - Wikipedia, entziklopedia askea.\nFoynes udalerriko portua. Irudi gehiago\nFoynes (irlanderaz Faing) Irlandako Limerickeko konderrian dagoen udalerri eta portu bat da. Shannon ibaiaren itsasadarran kokatua dago. 2006ko erroldaren arabera 606 biztanle zituen.\n1930 eta 1940ko hamarkadan EEBBtik Atlantikoan zehar zetozen hegazkinen lurrartze leku garrantzitsua izan zen, batez ere ur-hegazkinen pausalekua baitzen. Horren ondorioz, gaur egun udalerri honetan Foynesko Ur-Hegazkinen Museoa dago.\nFoynesko Hidrohegazkinen Museoa.\nFoynesko Hidrohegazkinen Museoa (Ingelesez)\nShannon Foynes Port konpainia (Ingelesez)\nOrriaren azken aldaketa: 5 abendua 2019, 20:21.


Urtarrilaren 3 eta 4a arteko gauean sute batek osoki kiskaili du Ezpeletako Zapatendeia etxea, Marie-Antoinette Etchebarne Esteban anderearen bizitegia. Desastre horri buru egiteko, Ezpeletako lau kantari taldek erabaki dute lehen aldikotz elgarrekin kontzertu baten emaitea diru bilketa bat eginez. Bi emazte talde: Gozatuz eta Auzotik eta bi gizon talde: Ezpeletan Kantatuz eta Ezpela gizon korua. Eta plazer handiz jakin da 4 talde haueri juntatuko zela Sokoako Altxa Zokoa koru mistoa...\nHerriz Herri | 2018ko Otsailaren 15a\nEzpeletan ere txapeldunak!\nPlazer haundi batekin jakinarazten dauzuegu Ñapurrak elkarteko ekipa batek irabazi duela txapelketa bat esku huska.


Talde "oso egonkorrarekin" doa Bidaideak BSR Txapeldunen Ligara - Bizkaiko Hitza\nTalde “oso egonkorrarekin” doa Bidaideak BSR Txapeldunen Ligara\n2019, otsailak 01 Albisteak, Bizkaia, Kirola 386\nIgogailuaren metaforarekin azaldu du Txema Alonsok, Bidaideak BSR klubeko presidenteak, gurpil gaineko Bilboko saskibaloi taldearen ibilbidea: “Urte batzuetan, ohorezko mailan egon da; gero, lehen mailara jaisten zen; geroago, berriro igo…”. Hala ere, azken denboraldietan jokalariek eta talde osoak gustua hartu diete gorengo solairuei, eta ez dute haietatik jaisteko asmorik. Indartsu daudela erakutsi zuten joan den asteburuan, Kanaria Handian, ACE Gran Canaria aise menderatuta. Asteburu honetan, berriz, Italiara begira jarrita daude: Txapeldunen Ligako kanporaketan lehiatuko dira han. Maila handiko taldeak izango dituzte aurkari; baliabide handikoak, gainera. Bilbokoek bestelako indarra dute, ordea: “Talde oso egonkorra dugu, elkar oso ondo ezagutzen duten taldekideak”. Sinetsita daude horrek eta “sistema eraginkorrak ezagutzeak” lagunduko diela Europako eliteko taldeei aurre egiten.\nHanburgoko BG Baskets izango dute aurkari gaur goizean bertan. Arratsaldean Medako (Italia) Briantea Cantu taldearen aurka ariko dira. Bihar goizean, berriz, Nevski Aylanseko errusiarrekin aritu beharko dute lehian. Eta, arratsaldean, Istanbulgo Galatasaray izango dute aurrez aurre, Euroliga I-eko egungo txapelduna. Haren kontra erori ziren bilbotarrak iaz, Euroligako finalean.\n“Izen handiak dira. Kirolaren elitea dago hemen. Ohiko saskibaloiko erreferentziazko taldeak dira. Klub profesionalen sekzioak dira. Beraz, haiek ere profesionalak dira”. Alonsok gogora ekarri du eurek askoz baliabide gutxiago dituztela kategoria eta txapelketa askotan aurkari izaten dituzten taldeen aldean: “Borrokan aritzen garen edozein taldek gure aurrekontu eta egituraren bikoitza du. Guk, ordea, barru-barrutik, muinetik hazten den talde baten aldeko apustua egin dugu. Besteek urtero aldatzen dituzte hainbat jokalari, eta horrek zailago egiten du aurrera egitea”.\nBost talde horiek bata bestearen aurka ariko dira asteburuan. Lehen bi postuetan geratzen direnak pasatuko dira Txapeldunen Ligako final-laurdenetara. Hirugarrena Euroliga I-erako sailkatuko da. Beste hamar taldek bi multzotan banatuta jokatuko dute Txapeldunen Ligarako sailkapen fasea. Final-laurdenetan hiruna taldeko bi multzo osatuko dira, eta bakoitzeko bi lehenak sartuko dira Lauko Finalera.\nKlubaren harrobia lantzeari garrantzitsu deritzo Bidaideak BSRko presidenteak. “Gutxienez jokalarien erdiak etxekoak izatea da gure filosofia. Gaur egun, hamarretatik sei bertakoak dira”. Jokalari galiziar batek eta beste liga batzuetatik iritsi zaizkien beste hiruk osatzen dute taldearen muina. Jokalarientzat talde erakargarria baita: “Europako liga lehiatuenean jokatuta, jokalari handi bihurtzeko aukerak erakarrita etorri zaizkigu. Badakite gurean jokatzeko aukera izango dutela; minutuak ematen dizkiegu. Izar handiak dituzten taldeetan zaila da kirol honen gorengo mailan ez dauden gazteek jokatzeko aukerak izatea”.\nGurpil gaineko saskibaloia mistoa da: gizonak eta emakumeak elkarrekin aritzen dira talde berean. Hogei jokalari ditu guztira Bidaideak BSRk. Talde nagusian ez dago emakumerik; B taldean, berriz, hiru daude.\nEspainiako Estatuan jokatzen den gurpil gaineko saskibaloi ligan bigarren dago Bidaideak, Extremadurako Mideba taldearen atzetik. Gaizki hasi zuten denboraldia —lehen bi partidak galdu egin zituzten—, “baina taldea berriz egituratzea lortu genuen, eta energiak hartu”. Gainerako partidak irabazi egin dituzte. Urtarrilaren 16an, ordura arte lehiaketa horretan menderatu bako Extremadura Mideva ere garaitu zuten.\nLigako laugarren onenen artean sailkatu nahi dute. Horixe dute helburu: Lauko Finalean sartzea, alegia. ACE Gran Canaria aurkari zuzena zuten helburu horretara bidean. Eta garaitu dute. “Kanarietako taldeari irabazita, Lauko Finalerako sailkatzea errazagoa zaigu. Izan ere, gu kanpora gintzakeen zuzeneko aurkaria kanporatu dugu”. Partida zaila izango zen beldurrez zihoan taldea, etxean jokatu zuten aurrekoa irabazi zietelako. Baina kanariarrak menderatzea ez zen izan lan zaila. Bilbotarrek 95 puntu egin zituzten, eta kanariarrek, berriz, 54. Iaz iritsi ziren Lauko Finalera, eta aurten ere horixe dute helburu Espainiako Ligara begira.\nEz da bakarra. Hainbat helburu dituzte-eta buruan. Europako lehiaz gain, Kopara begira ere badaude. Otsailaren 23an eta 24an izango da finala, Valentzian. Sailkatuta daude jada. Jartzen dieten aurkariak asko baldintzatuko du Bidaideak taldeak lehiaketa horretan egingo duen bidea. “Lehen partidan oso talde zaila egokitzen bazaigu, baliteke lehenengoan gu kanporatzea”. Iaz gertatu zitzaien hori, eta arantza hura atera nahiko lukete. “Aurten gozatu egin nahiko genuke, eta finalera iritsi”.\nAlonsok agerian utzi du nolako parekotasuna dagoen gurpil gaineko saskibaloian aritzen diren taldeen artean. “Ez du parekorik beste edozein kirolekin konparatuta. Izan ere, edozein taldek irabaz diezaioke edozeini”.\nIbilbide luzea egin du Bidaideak BSR taldeak. 1990eko hamarkadako lehen urteetan sortu zen, ping-pong klub historiko baten sekzio propio gisa. Ordura arte, gurpil gaineko saskibaloia erabat ezezaguna zen Bizkaian. Sortu eta bi urtera, ping-pong taldetik bereizi eta kluba sortu zuten: gurpil gaineko saskibaloiaren kluba. 2013an babesle guztiak galdu zituen. Bidaideak elkartearekin batu zen orduan taldea, urritasunen bat dutenen elkartearekin, hain zuzen. Geroztik, elkarrekin egin dute bidea, “eliteko talde bat bermatzeko asmoz”.\n+ “Behar bezala jokatuz gero, edonori irabaz diezaiokegu”


Iraila proaktiboa — Gaztezulo\nIraila proaktiboa https://www.gaztezulo.eus/albisteak/iraila-proaktiboa https://www.gaztezulo.eus/albisteak/iraila-proaktiboa/@@download/image/aisia05_1472723192.jpg\nTestua: Jokin Etcheverria @films_jok\nAbuztua igaro da eta udazkena dator, ziur aski hilabete goxoena iparraldeaz lasai gozatzeko. Egunek eguzkitsuak izaten jarraitzen dute, itsasoaren ura epela da, turistek alde egin dute... Bideak hutsik utzi dizkigutela, gure lurrak zeharkatzeko aukera ezin hobea dugu. Goazen ba, iraila proaktiboaz disfrutatzera!\nNola adierazi amesten duguna edo sentitzen duguna? Irailaren 25etik aurrera ikustaldi interaktiboa eginen da Miarritzen, Ramuntcho Matta artistaren eskutik. Bertan marrazkietaz gozatzeaz gain, publikoak parte hartzeko aukera izanen du. Zure aztarnak utzi ahal izanen dituzu hormetan zintzilik egonen diren paper txurietan. Kale eginez gero, damutuko zara.\nNON BERRAURKITU NATURA\nDonapaleun, Chemins Bideak zentro berria ireki dute. Ipar Euskal Herriko bihotzean Baxenabarren kokaturiko frantziskanoen lehengo fraidetegiak bakea, ezagutza eta artea biltzen ditu.\nIrailaren 21ean Georges Feterman bakezale eta zuhaitz maitalearekin batera Donapaleuko basoetara joateko aukera izanen duzu, espezie arraroen bila, eta bukatzeko, bere hitzaldia entzun ahal izanen duzu.\nMiarritzen Rock Battle txapelketa izanen da. Iparraldeko gazteek urte osoa eman dute entseatzen, haien soinua fintzen lehiaketan garaile izateko.\nBestalde, beste hainbat rock talde gazte zentro sozialetan sortzen dira. Honen erakustaldia irailaren 17an Miarritzeko Plan Cousut zentroan ikusteko aukera izanen duzu, euskal rock talde berriak ezagutzeko toki egokiena.\nSokoatik Hendaiaraino doan Corniche bidea irailaren 25ean itxiko dute. Oinez edo bizikletaz joan beharko da eta bidean, animazio asko izanen dira. Tailerrak, performanceak eta erakusketak, gai bakar bat hizpide dutela: Itsasoa eta ingurumena.\nEgun batez bada ere, natura berreskuratzen dugu, autorik gabe eta noski, jakintasunaren bitartez.\nZiburun, Atalaia taberna berria ireki dute. Han bertan, euskal ekoizleen produktuak dastatu daitezke. Jon Garmendia kazetariak Esne Beltzaren letra biziak idazten ditu, baina beste talentu bat gordetzen du: sekulako eskua du plater onak prestatzeko. Aldi berean, Pini reggae abeslaria Esne Beltza eta BAD Sound System taldeekin elkarlanak egiten dabil eta bera ere han izanen da, janari garbia sukaldatzen.\nIraila guztiz proaktiboa izateko, ez ahaztu irailaren 25ean zure herrian bozkatzea!\nDonapaulen, Chemins Bideak zentro berria ireki dute. Ipar Euskal Herriko bihotzean Baxenabarren kokaturiko Frantziskanoen lehengo fraidetegia.


Play Maristak Archive - Maristak Bilbao\nZuzendariaren agurra ikasturte hasieran\nOngi etorri ikasturte berri honetara. Aurten ere, pandemiak eta osasun egoerak baldintzatuta, baina ez dugu nahi gure bizitzaren ardatz bihurtzea....\nIkasturte desberdin eta zail honen ondoren, oporrez gozatzeko unea iritsi da. MK Bilbaotik uda zoriontsua opa dizuegu. Pertsonekin konektatzeko, hainbat...\nBi urteko proiektua\nIkaskuntza aktibo eta integralak Maristak Bilbaoren bi urteko hezkuntza proiektua definitzen du. Irakasleen arreta pertsonalizatua, inplikazioa eta maitasuna protagonistak dira....\nArtez Blai 2021\nMaristak Bilbaoko ikasleen rap-a COVID-19 inguruan...\nMK izaera, orain bideoan\nIkasketa kooperatiboa, tresna bikaina\nRobotika eta arrazoiketa konputazionala


Hasiera » Gure Ikastola » Ekintza bereziak » Ikastola eta zizak\nEKINTZA BEREZIAK .. Ikastola eta zizak\nZizak eta Ikastola - Ikastola eta zizak, bikote banaezina aspalditxotik. Hogei bat urte izanen dira harremanetan hasi zirenetik (laurogeiko hamarkadaren bukaeratik, gutxi gorabehera), irakasle eta guraso batzuen zaletasuna zela medio.\nHasiera ez zen nolanahikoa izan, gainera, ez horixe! Garai haietan Telenavarra-n (TVE-k Nafarroan zuen sukurtsala eta ordu erdiko-ordubeteko telesaioa eskaintzen zuena) erabaki zuten, ohiko albistegia baino lehen, ikasleentzako saio berezia egitea, baina ikasleek beraiek eginda. Jakina, dena gaztelera hutsez egiten zen. Ikastolatik hots egin genien eta gu ere prest geundela egiteko esan genien, baina baldintza zela euskaraz egitea. Hura izan zen hura! Telesaio bat euskara hutsean non eta Telenavarran! Bazterrak inarrosi genituen. Goi mailako kontsultak egin eta gero, baietza eman ziguten. Programa historikoa izan zen: lehendabiziko aldiz Telenavarra-n ordu erdiko telesaio bat euskeraz; geroztik ere ez dira asko izango horrela egindakoak!. Eta primeran atera zitzaigun: lehenbizi, ikasleak Sabaizako basoan zizak biltzen atera ziren; ondoren, Bixente Garziaindia adituaren azalpenak entzun zituzten mendian bertan eta gero, guraso batzuen laguntzaz, elkarte batean, hainbat errezeta prestatu zituzten. Amaitzeko, eta haietako batek soinua jotzen zuela probestuz, hainbat bertso prestatu eta kantatu zituzten.\nBixenterekin, Etxarriko gizon prestu eta jatorrarekin, harreman estuak egin genituen eta bararen laguntzaz ziza erakusketak Tafallako plazan egiten hasi ginen. Hasieran urtero eta, ondoren, lan eskerga zela kausa, bi urtero. Beti erakusketa ederrak prestatu dira eta gaur egun, zalantzarik gabe, Nafarroako hoberenetakoa da.\nBixente 2000. urtean zendu zen. Tafallako Ikastolan beti gogoan izango dugu eta urtero, huts egin gabe, Exarrira goaz, bere omenez egiten den erakusketa prestatzen laguntzera. Egun Gorosti elkarteko mikologo-lagunen laguntza paregabea dugu zizak sailkatzeko.\nBaina hori ez da dena, plazan erakusketa egitea tokatzen ez den urtean, ikastolan bertan oso jarduera polita eta interesgarria burutzen dugu. Klasean gaia landu ondoren, DBHko 1. eta 2. mailako ikasleekin mendira goaz ziza bila eta ikastolan bertan erakusketa prestatzen dugu ikastetxeko ikasle guztiek ikusi ahal izateko.\nEkintza horiez gain, behi edo behin, bestelakoak ere egin dira, esate baterako: guraso, ikasle eta irakasleak larunbat batean ziza bila elkarrekin joatea; denok elkarrekin ongi pasatzeaz gain, zer edo zer ikasteko mikologia gai korapilatsu bezain erakargarriaz.


Kontzientzia okerra edo distortsionatua | rufino iraola garmendia\n← Biziaren kredoa\nKontzientzia okerra edo distortsionatua\nPublicado el mayo 8, 2015\tpor kafarnaum\nIruditzen zait kontzientzia oker edo distortsionatu asko dagoela. Baina ni ez naiteke sar inoren kontzientzian. Hori terreno partikularra da. Esan dezakedan gauza bakarra da kontzientzia distortsionatuarekin bizi izan naizela denbora luzean. Eta orain ere ez daukat ziurtatzerik erabat bide zuzenean eta guztiz sanoan dabilenik: gure kontzientzian beti dago “kutsadura”; gauza batean ez baba, bestean. Kutsadura eta distortsioa, normalean, ezjakintasunetik etorri ohi dira.\nKontzientzia zuzena formatu behar genuela esaten ziguten fraideetan. Eta zer da hori? Bada, tradizioz etxean, gizarteak eta Eliza katolikoak inposatzen zizuten moralaren araberakoa. Ez geneukan askatasunik, ez ginen-eta kontziente, eta adinik ere ez formazio hori izateko.\nNola ez zara, bada, distortsioaren mende biziko: esaten badizute beldurra besterik eragiten ez dizun gizon begibakar eta bizar-luze hura Jainkoa dela; esaten badizute lagun hurkoa maitatu behar duzula zeure burua bezala, baina ez badizute esaten lehenik zeure burua maitatzen ikasi behar duzula; esaten badizute forjan ari den langileak, hatza mailukadaz apurtu duelako, “mekauen dios” bat bota eta horregatik infernuaren erdian dagoela; esaten badizute igandero mezatara ez joatea bekatu mortala dela; esaten badizute, salbuespenik gabe, beti obeditu behar zaiela guraso, nagusi, maisu eta apaizei; esaten badizute masturbatzea bekatu mortala dela; esaten badizute daukanari kentzea lapurreta dela, eta, ondorioz, infernura joango zarela, inguruan jendea goseak hiltzen ikusten baduzu ere; esaten badizute gezurrik ez dela esan behar, baina derrigorrez esatera behartzen bazaituzte; esaten badizute bijilia-egunean haragi egosia jatea bekatu dela baina angulak jan “ditzakezula”; esaten badizute…\nGaur egun, adibidez, Munillari oso gutxik sinesten diote sexu kontuan eta, zientzialaria baldin bada, are gutxiago. Orain ez dio axola handirik, nire kontzientziari –badakielako erantzuten– gotzain batek pederastia baino okerragoa dela abortua esan arren, edo Elizak, oraindik ere, homosexualitatea begi onez ikusi ez arren. Baina noizko iristen da hori guztia astakeria hutsa dela ohartzera, txiki-txikitatik ‘domatzen’ bazaituzte?\nHorren ondorioa da dena pikotara botatzea, gure belaunaldiko askok egin zuen bezala. Nolanahi ere, hiru irtenbide zeuden: a) men egin, b) errebelatu eta, esan dugun eran, dena pikotara bota, c) ebanjelioa berrinterpretatu [berraurkitu], parabolak [metaforak] hitzez hitz hartu gabe, hizketa sinbolikoa dela ohartu eta mezuari («txikitxo horietako bati egin zeniotena niri egin zenidaten») garrantzia eman, eta ez Jesus kultu-objektu bihurtzeari eta ondorengo “parafernaliari”. Gaur egun, asko dira ‘c’ bidera itzuliak.\nKontzientziak muga bat dauka: ezin diezaiokezu zure morala beste bati ezarri, edota, zure kontzientziak lasai hartuko lukeelako, inor hil, norbere kontzientzia besteei aplikatzea baita hori eta, begiratzen zaion tokitik begiratzen zaiola, guztiz zuzenez bestekoa da. Behar du etika unibertsal bat giza eskubideetan oinarritua, naturarekiko errespetuan ardaztua eta animaliak kontsiderazioan hartuko dituena.\nEsta entrada fue publicada en 1 Espiritualitatea/gogoeta y etiquetada 150508. Guarda el enlace permanente.


Sakana erdialdeko euskara - EDTB\nSakana erdialdeko euskara\n"Sakana erdialdeko euskara" lanean Nafarroako Sakana haraneko zortzi herrietako hizkerak aztertu ditugu eta zortzi herri horiek, mendebaldetik ekialdera hurrenez hurren, ondorengoak dira: Etxarri-Aranatz, Lizarraga, Dorrao, Unanu, Arbizu, Lakuntza, Arruazu eta Uharte-Arakil. Sakana erdialdea izena jarri diogu eremuari esparru geografiko horixe hartzen dutelako aipatu herriek Sakanaren barruan eta, era berean, haran honen barruan izanik hauek ere, haren mendebaldean eta ekialdean dauden Burunda eta Arakil eremuetatik bereizteko. Azterketaren esparrua, beraz, oso zehatza da eta interes handia izan du euskal dialektologiaren baitan, Etxarri-Aranatz, Ergoiena (Lizarraga, Dorrao, Unanu) eta Arbizuren artean kokatu baitzuen Bonapartek XIX. mendean gipuzkera eta goi-nafarrera euskalkien arteko muga eta baita gipuzkera beraren bi barietateren artekoa ere. Eta hauxe izan da, hain zuzen ere, lan honen zio edo arrazoi nagusia, eremu honetako hizkerak era sakonean aztertu eta muga dialektologiko horiek berriro ikusi.\nHorretarako, hizkuntz ezaugarriak aztertzeari ekin diogu, laurogei baino gehiago izan direlarik guztira eta, horrela, ikusi ahal izan dugu gehienak azterketa esparru osoan erabiltzen direla. Hogeitik gora izan dira bokalismoari buruz kontuan izan ditugun ezaugarriak eta, ia guztiak, bilakabide berdinarekin eremu guztian; hamabosten bat edo kontsonantismoari dagozkionak eta gauza bera esan dezakegu arlo honetan ere; hogeitik gorakoak ere ezaugarri morfologikoak eta gehienak, berriro, komunak esparru osoan; sintaxiari dagozkionak, berdinak azterketa esparruko herri guztietan; eta lexikoaz, zer esanik ez, oso gutxi dira herri batetik bestera aldatzen diren lexemak. Hala ere, honek ez du esan nahi ezberdintasunik ez dagoenik, baina daudenak hain dira urriak eta zortzi herrien artean sakabanatuak, ezen ezinezkoa suertatzen baita horien araberako muga dialektologikoa ezartzea esparruaren barruan. Ezberdintasun aipagarrienak aditzetako -a + -e > -e (Arbizutik ekialdera) / -a (Etxarri-Aranatzen eta Ergoienan) bilakabidea eta NNk saileko aditz erro ezberdinak (-u- Arbizutik ekialdera, -o- Ergoienan eta -e- Etxarri-Aranatzen) ditugu. Gainerako ezberdintasunen kasuan, banaketa ez da hain garbia gertatzen eta esparruko herriak tartekatu egiten zaizkigu bilakabide baten edo bestearen alde (asimilazioak hitz bukaeran, hasierako e-+ kontsonante erorkorraz osaturiko bilakabidea, hiatoetako -b- epentetikoaren ebakera ezberdinak, ...).\nGauzak horrela, baieztatu ahal izan dugu hizkera bera erabiltzen dela Sakana erdialdeko herrietan eta ez duela inolako zentzurik, bere garaian Bonapartek Etxarri-Aranatz, Ergoiena eta Arbizuren artean ezarritako euskalki mugak, ezta Ergoiena eta Etxarri-Aranatzen arteko barietate mugak ere (gogoratu Printzeak Ergoienako hizkera, Etxarrikoarengandik banaturik, gipuzkerako Burundako barietatean kokatu zuela), ezen Ergoienan ezaugarri gehiago baitira Sakana erdialdeko hizkerara lerratzen direnak, burunderaren aldekoak baino.\nEta ondorioekin jarraituz, esan dezakegu bridge dialect edo zubi hizkera dugula Sakana erdialdekoa, hau da, zubi lanak egiten dituela Euskal Herriko erdialdeko eremuaren eta hizkera nafarraren artean, baina dudarik izan gabe azken honen, nafarreraren, ezaugarriak nagusitzen direla bere izaeran, hauek aztertu eta inguruko eremukoekin konparatzeari ekin diogunean baieztatu ahal izan dugun moduan. Hogeita hamalau ezaugarri dialektologiko esanguratsu, guztiak Sakana erdialdeko hizkeretan ezagunak, erabili ditugu alderaketa honetan eta Euskal Herriko hizkera eremu ezberdinetakoekin konparatu eta elkartu ditugu, zein eremurekin erakusten duen kidetasun handiagorik ikusteko asmoz. Eta emaitzak ondorengoak izan dira: nafarrera eta Euskal Herriko ekialdeko eremuarekin bat egiten duten ezaugarriak hamazazpi izan dira (%50); Euskal Herriko erdiguneko eremuarekiko kidetasuna erakusten dutenak, berriz, zazpi (%20); bizkaiera eta goi-nafarrerako zenbait hizkeretakoekin bat datozenak lau (%12); gipuzkerarekin kidetasuna erakusten dutenak hiru (%9); eta, azkenik, iparraldea eta goi-nafarreraren eremuko zenbait hizkeretakoekin bat egiten dutenak beste hiru (%9)\nGeography > Human geography > Geografía política


Donostiako Sustapena - Fomento de San Sebastián - Donostian beheraka jarraitu du langabeziak, eta urteko batez bestekoa 7.400 biztanlekoa da orain: 2008tik bildutako zifrarik onena\nHome Gaurkotasun-albisteak Berriak Donostian beheraka jarraitu du langabeziak, eta urteko batez bestekoa 7.400 biztanlekoa da orain: 2008tik bildutako zifrarik onena\nIaz, 614 pertsonatan murriztu zen langabezia.\nGizarte Segurantzarako afiliazioak % 2,3 handitu ziren aurreko urtearen aldean.\n45 urtetik gorako biztanleak guztizko langabetu kopuruaren % 56 dira.\nDonostiako Ekonomia Bultzatzeko Zinegotzigoak 2019ko Lan Merkatuari buruzko txostena aurkeztu du. Txostenak adierazten duenez, erregistratutako hileko batez besteko langabezia 7.400 pertsonatakoa izan zen; hau da, langabetutako biztanleriaren erregistro txikiena izan da 2008tik geroztik. Zifra hori urtetik urterako seigarren jaitsiera da jarraian: egun, duela urtebete baino 614 langabetu gutxiago daude. Donostiako enpresen Gizarte Segurantzako afiliazioaren urteko batez besteko zifra 117.949 langilekoa izan zen; hau da, % 2,3 hazi da aurreko urtekoaren aldean.\nEkonomia Bultzatzeko zinegotziak, Enrique Ramosek, nabarmendu zuen “langabetu ahulenak direla gure lehentasuna, eta horregatik, urtero 45 urtetik gorakoak laneratzeko sarbide-programak antolatzen eta askotariko laguntzak ematen ditugu: 9.000 euro arteko laguntzak merkataritzako eta ostalaritzako kontratazioetarako, gizonen eta emakumeen langabezia-tasak orekatzeko ekintza positiboko neurriak, eta langabetuei orientazioa emateko zerbitzu bat. Pozik gaude hiriko langabeziaren beheranzko joerarekin –beste hiriburu batzuetakoa baino baxuago dago, hala nola Bilbokoa eta Gasteizkoa–, baina erne jarraitzen dugu eta zabalik mantenduko ditugu laguntza-lerroak”.\nEkonomia Bultzatzeko Zinegotzigoak Donostiako Sustapenaren bidez abiarazitako DonostiaUP! planaren 9,5 milioi euroko aurrekontuak epe ertainean eta luzean aplikatu beharreko neurri sorta bat jarri zuen martxan 2019an, giza kapitalaren, enpresa lehiakortasunaren eta lurralde kohesioaren inguruan egituratutako estrategia baten barruan.\nPlanak talentua erakarri eta atxikitzearen eta berrikuntza sustatzearen aldeko apustua egiten jarraitu du, bi kontzeptu harturik ardatz: enpleguaren kalitatea eta berdintasuna. Sustatutako neurrien artean, honako hauek nabarmendu daitezke: kontrataziorako eta enpresa berriak sortzeko laguntzak, ekintzaileentzako babesa, eta enplegua lortzen laguntzeko bekak edo ekimenak, batez ere, kolektibo ahulenentzat.\nDonostiako 2019ko Lan Merkatuaren txostenak adierazten duenez, erregimen orokorrean 3,15 hazi zen soldatakoen kopurua eta, hortaz, soldatako langileak enpleguaren % 83 izateraino iritsi dira. Aldiz, norberaren konturako lana –hau da, langile autonomoena– beheraka ari da apurka-apurka, eta 2016. urteaz geroztik afiliazioak galdu ditu: egun, guztizko enpleguaren % 12,6 dira.\nDonostia (afiliazioa guztira)\nNekazaritza eta itsasoa\nHiriko lan merkatua aldi baterako kontratazioak mugitzen du gehienbat. 2019an 126.432 lan-kontratu egin ziren 36.894 pertsonarekin, eta horietatik % 91 aldi baterako kontratua izan zen.\n2019ean erregistratutako hileko batez besteko langabezia 7.400 lagunekoa izan zen. Biztanle langabeen erregistro baxuena izan da 2008tik, eta urtetik urterako ondoz ondoko seigarren jaitsiera agertzen du. 2019ko urte amaieran 7.243 langabe zenbatu ziren.\nSexuaren arabera erregistratutako langabeziaren banaketan, arian-arian handitzen ari da emakumeen pisua: langabezian dauden emakumeen tasa sei emakumekoa da lau gizoneko. Ugariena 45 urtetik gorako pertsonen taldea da oraindik, erregistratutako guztizko langabeen % 56 direnez. Talde hori 4.135 biztanlek osatzen dute, eta urtetik urtera % 6,6ko jaitsiera izan du.\n25 urte baino gutxiago\n25-44 urte bitartekoak\n45 urte edo gehiago\nJaitsiera handiena 25etik 44 urtera bitarteko pertsonen taldean gertatu da; hori horrela, 2.804 langabeko batez bestekoarekin itxi du urtea, urtetik urtera –% 10,8 beheratu ondoren. Talde urriena, aldiz, 25 urtera arteko gazteen kolektiboa da, guztizko langabe kopuruaren % 6,2 baitira: hau da, 461 gaztek osatzen dute.\nHiriko auzoei erreparatuz gero, txostenak azaltzen du auzo hauek dutela langabezia-indize handiena biztanle kopurua ere kontuan hartuz gero: Mirakruz-Bidebieta (11,2), Altza (11,1) eta Intxaurrondo (%10,9). Hiriko batez bestekotik apur bat gorago Egia dago (8,7). Gainerako auzoak azpitik daude, eta nabarmentzekoak dira Ibaeta, Antigua, Añorga eta Igeldoko indize baxuak. Sexuen arabera, auzo guztietan langabezia indizea handiagoa da emakumeen artean, % 55,8ko batez bestekoarekin. Aldiz, iraupen luzeko langabeziak pisu handiagoa du gizonen artean: % 52,1 dira.


Udarregi ikastolak ‘Lekaixoka!’ Kilometroak jaira joateko autobusa antolatu du | Usurbildarrak aurrera\n← Irailaren 26an Usurbilgo Bota Punttuba bertso eskolan izena emateko aukera\nUsurbilgo Ernaik “Baimenik ez aske izateko” gazte argazkian parte hartzeko deia egin du →\nUdarregi ikastolak ‘Lekaixoka!’ Kilometroak jaira joateko autobusa antolatu du\nPosted on 2017/09/21 | Utzi iruzkina\nIgande honetan (irailak 24) Kilometroak jaiak ospatuko da Oñatin. Aurtengo antolatzailea Oñatiko Txantxiku Ikastola izango da. Jaia astebete aurreratu da Oñatiko San Migelekin bat ez egiteko. Urtero bezala antolakuntzatik hainbat ohar bideratu dira, horietako bat Oñatira joateko erarik egokiena garraio publikoa edo herrietan antolatzen diren autobusetan joatea dela. Usurbilen Udarregi ikastolak autobusa antolatu du eta izena emateko epea gaur (irailak 21) amaitzen da.\nIrteera ordua eta lekua: 09:00etan Oiardo kiroldegi aurretik.\nItzultzeko ordua: 19:00etan Oñatin.\nGernika ibilbidea, 11. Telefonoa: 943 361 216. usurbil@ikastola.eus\nKLIKmetroak ekimenaren helburua zirkuitu birtualari ahalik eta bira gehien ematea da. klikmetroak.kilometroak.eus webgunean sartu, bertan azaltzen den “Egin zure metroa” botoiaren gainean klik egin eta webgunean adierazten diren pausuak jarraituz erabiltzaile bakoitzak metro bana egin ahalko du.\nBisitari bakoitzak metro bat egin ahal izango du, eta hala, zenbat eta jende gehiagok parte hartu, orduan eta itzuli gehiago emango zaizkio zirkuitu birtualari. Bisitariek egindako metro bakoitzeko, metro horren babesleak ekarpen ekonomikoa egingo dute Kilometroak jaiaren alde.


Irekia Eusko Jaurlaritza - Gobierno Vasco :: BCWP TALKS 2021: Gastronomiaren bitartez gizartea eraldatzen\nBCWP TALKS 2021: Gastronomiaren bitartez…\n\n\n190962980_1375456012819942_4814294595403461232_n.jpg Iturria: Irekia\n\n191618993_1375455986153278_4343760678036626452_n.jpg Iturria: Irekia\n\n191355211_1375456082819935_7577412138364442809_n.jpg Iturria: Irekia\n\n191001688_1375456132819930_7090208525255568012_n.jpg Iturria: Irekia\n\n192331045_1375456072819936_5874560400748480141_n.png Iturria: Irekia\n\nIMG-20210526-WA0004.jpg Iturria: Irekia\nNazioartean ospetsuak diren sukaldariak gastronomiak gizartean duen inpaktuaz hitz egin dute\nNazioartean ospetsuak diren sukaldariek beren esperientzien berri eman dute, kontsumo ereduen edo kolektiboentzako sukaldaritzaren ereduen aldaketan, berrikuntza sozialean edo gizarteratzean eta kultura aniztasunean eragiteko moduen gainean. Era berean, sukaldaritzako sormenaz ulertzen dugunaz eta sormen horri zentzua emateko moduaz eztabaidatu dute, baita gastronomiak elikagaien sektoreari eta gizarteari oro har eman ahal dizkien erantzunen inguruan ere.\nEkitaldia online izan da eta 500 pertsona inguru konektatu dira. Sukaldaritzatik harago eragina izaten ari diren ekimen eraldatzaileak dituzten sukaldarien lana aitortzeko asmoz Basque Culinary Centerrek eta Eusko Jaurlaritzak sortu eta urtero ematen den Basque Culinary World Prize-k (BCWP) antolatu du bilera birtuala.\nAsko hitz egiten da abstraktuan gastronomiaren rolari buruz. Ekintzetara igarotzea eta jardunbide onak partekatzea da, ordea, gaur egun profesional askok egiten dutena berrikuntza sozialaren, talentuaren dibertsifikazioaren, elikadura heziketaren eta iraunkortasunaren alde egiten duten apustua eta beste apustu batzuk gauzatzeko. Sukalde horietako batzuk dira BCWPk bultzatzen dituenak eta topaketa honetan parte hartu dutenak. Rwandan, Perun, Australian... toki guztietan dago jendea esatetik egitera igarotzen, eta hori zirraragarria da.\nHauek dira ekitaldian parte hartu duten sukaldariak eta pertsona ospetsuak: Mauro Colagreco (Argentina), Basque Culinary Centerreko Nazioarteko Kontseiluko kidea eta BCWPko epaimahaiko kidea, eta Mirazurreko jabe eta sukaldaria ere, non gastronomia jasangarria sustatzeko eta sukaldariek gizartean izan dezaketen rola ulertzeko inspirazio iturri izan daitekeen lan bat bultzatu duen; Josh Nilan (Australia), #nowaste filosofia aldezten duen sukaldaria, Leonor Espinosa, 2017ko BCWPren irabazlea, Funleorekin (Kolonbia) berrikuntza sozialaren arloan egindako lanagatik eta gastronomia biodibertsitatearen erabilera dibertsifikatzeko tresna gisa erabiltzeagatik; Matt Jozwiak (Amerikako Estatu Batuak), mota guztietako jatetxeak konektatu dituena behar gehien duten pertsonak elikatzeko; Juan Llorca (Espainia), youtuberra eta elikadura osasungarriaren aldeko aktibista nekaezina; Karin Abensur (Peru), arrantzaren inguruko ekintzailetza sare bat artikulatu duena, arrantzan emakumeek emateko asko dute eta; Dieuveil Malonga (Kongoko Errepublika Demokratikoa), 2018ko BCWPren finalista, eta afrikarrek gastronomiarako duten talentua bultzatu eta ikusarazten duena; eta Nicole Pisani, Chefs in School ekimenekoa (Erresuma Batua), sukaldariak kolektiboetarako sukaldaritzan eta haurrei zuzendutako elikadura heziketan sartzea sustatzen duena. Moderatzaile lanetan, berriz, Sasha Correa kazetari eta idazle gastronomikoa eta Estefania Simon-Sasyk BCC Innovationeko sukaldari ikertzailea aritu dira.\n“Animalia osoa erabiltzea da aurrera egiteko modurik jasangarriena, eta ez beti animalia horren zati zehatz bat eskatzen aritzea. Arrainei buruz hitz egiten dugunean, haurtzarotik animalia bat hazi eta beren familiak elikatzeko animalia hori hiltzen dutenen pentsamolde bera eduki behar da. Arrainak gogo biziz eta bihotz- bihotzez kontsumitu beharreko zerbait bezala ikusi behar ditugu. Chef gisa, nire ardura ez da kabiarraren tapak irekitzea, baizik eta konturatzea nire heziketa, teknika eta trebakuntza erabili behar ditudala bezeroari erosotasuna eskaintzeko eta sukaldarien hurrengo belaunaldia hezteko”.\n“Gauzak suspertzeko unea da. Berriro pentsatu behar dugu nola egiten ari garen. Denok eduki dezakegu eragina. Uste dut egun dugun egoerarekin ezin dugula itxaron eragin hori beste leku batetik etorri arte. Inpaktua sortu behar da. Elikagaien industriako eragile guztiak gonbidatu behar ditugu lan egiteko modua, kontsumitzen dugun modua eta ekoizten dugun modua aldatzera. Aldaketa sortzen ari ez bagara, aldaketa beste leku batetik etorri eta nagusituko da”.\n“Arlo desberdinetan ikasi behar duzu, jendea ezagutu behar duzu, behatu, ikertu eta esperimentatu egin behar duzu. Prozesu horiek ezin dituzu alde batera utzi. Nola jakin zein diren produktuen erabilera etnobotanikoak? Nola ezagutzen ditut oroitzapenak? Zer lan egiten du osagaiak? Faktore horiek aztertzen dituzunean, sukaldaria izan zaitezke, baina haratago joan behar duzu. Ezagutzarekiko konpromisoa izan behar da, herrialde bati nortasuna ematen dion memoriarekiko konpromisoa”.\n“Uste dut eskolako sukaldean egiten ari nintzena herri honetan egin gabeko zerbait zela; beraz, adierazi egin behar izan nuen. Sare sozialak plataforma bat dira munduari gauzak beste modu batera egin daitezkeela esateko. Erakutsi nahi nuen haurrei oso ondo doakiela helduek bezala jatea. Beraz, istorio hori sare sozialetan kontatzen hasi nintzen”.\n“Gutxi gara arrantzale emakumeak, eta ikusezin samarrak, baina gero eta gehiago gara. Orain, 14 urteko neskato batek arrantzale izan nahi badu, ez ditu guk izan genituen arazoak izango”.\n“Nire bidaietan talentua duten sukaldari asko ezagutu nituen, baina inork ez ditu ezagutzen eta ez dute ikusgarritasunik. Sekulako lana egiten duten baserriak bisitatu nituen, baina inork ez du horien berri. Konturatu nintzen arazoa profesionalen eta sukaldari berrien arteko lotura zela. Orduan kontinentera itzuli eta “Chefs in Africa” izeneko plataforma sortzea erabaki nuen. Plataforma horren anbizioa da diasporan (Kolonbian, Venezuelan...) dauden Afrikako sukaldariak elkarrekin konektatzea, informazioa eta gure jana eta kultura partekatzeko, guretzat funtsezkoa baita hori. Duela bost urte hasi ginen, eta ordutik 1.000 lanpostu baino gehiago sortu ditugu sukaldari afrikarrentzat. Mundua prest dago Afrikako sukaldaritzarako; dinamika aldatzen ari da dagoeneko. Janariak ez du mugarik; hori oso garrantzitsua da, horregatik partekatu nahi dugu gure sukaldaritza”.\n“Uste dut guk, industria gisa, sukaldari batez dugun irudi zaharra alboratu behar dugula. Nire ustez sukaldariek ospe txarra dute, batzuetan sukaldari ero gisa ikusten direlako, edo antzeko zerbait. Orain, sukaldariek aurrera egin ahala, líder komunitariotzat hartzen dira eta hori oso garrantzitsua dela uste dut”.\n“Janariarekin nuen harremana aldatu behar nuela sentitu nuen halako batean nire bizitzan. Elikagaiak merkantzia zirela pentsatzeari utzi behar nion. Eskola batera sartu nintzen, eta segituan aurkitu nuen janariarekiko harreman hori aldatzeko modua; janaria prestatu baino haurrak elikatzen hasi nintzen. Sukaldaritzaren erdigunea sukaldariak izateak elikagaien kultura osoa aldatzen du. Pandemiaren ondorioak pairatzen amaitzen dugunean, gehiago batu beharko dugu. Pandemian ikusi nuen gauza handienetako bat gizateria izan zen, eta konturatu naiz gure janariarekin harreman handiagoa eduki behar dugula. Galderak egin behar ditugu. Irtenbide asko daude, baina haurrak heztea funtsezkoa da”.\nBittor Oroz Eusko Jaurlaritzako Nekazaritza, Arrantza eta Elikagaien Politikako sailburuordeak azpimarratu duenez, “badakigu lankidetzatik bakarrik irabazi ahal izango dugula geure lekua munduan, eta Euskadi indartu nazioarteko erreferentziako lurralde gisa. Basque Culinary World Prizeren moduko proiektuak Basque Country nazioarteratze estrategia integralaren parte dira. Herri marka bat, gure indargune eta berezitasunetatik abiatuta aktore global, bikaintasunaren erreferente, bizi kalitatearen eta kohesio sozialaren eredu eta lurralde berritzaile eta lehiakor gisa posizionatzen gaituena”.\nBere aldetik, Joxe Mari Aizegak, Basque Culinary Centerreko zuzendariak, honakoa adierazi du: “2020an pandemiaren ondorioak pairatzen hasi ginenetik, egiaztatu dugu gastronomia indar eraldatzailea dela, baita testuinguru desafiatzaileenetan ere. Hori dela eta, Basque Culinary World Prizek goraipatzen jarraitu nahi du sektore honetako profesionalek egiten dutena gastronomia gizartearen erronkei aurre egiteko eta erronka horietarako irtenbideak eskaintzeko tresna izan dadin. Hori dela eta, 2021ean ere sariaren helburua izango da sukaldariek egiten duten lana ikusarazteko, lan horrekin erakusten baitute beren ezagutzaz, lidergoaz, espíritu ekintzaileaz, sormenaz eta indarraz baliatuz testu inguru honetan eredu direla.”\nBasque Culinary World Prize 2021rako izendapenak 2021eko umaiatzaren 31ra arte egongo dira zabalik.\nTopsBCWPTalks-6.jpg 20 MB (jpg)\n190962980_1375456012819942_... 200 KB (jpg)\n191618993_1375455986153278_... 200 KB (jpg)\n191355211_1375456082819935_... 200 KB (jpg)\n191001688_1375456132819930_... 200 KB (jpg)\n192331045_1375456072819936_... 400 KB (png)\nIMG-20210526-WA0004.jpg 200 KB (jpg)\nJoxe Mari Aizega, Basque Culinary Centerreko zuzendaria


Agur esan diete ikasleek agustindar elkarteko mojei - Aretxabaleta - Goiena.eus\nMirari Altube 2004-06-18 14:40\nAtzo, ekainak 17, egin zuten Santa Rita ikastetxean ikasturte bukaerako festa. Aurten, baina, ikasturteari ezezik, Santa Rita egoitzari eta agustindar elkarteko mojei ere agur esan zieten. Izan ere, datorren kurtsoan mojek ez dute eskolarik emango.\nJai berezia izan zuten atzo Santa Rita ikastetxean. Ikasturteari, egoitzari eta mojei esan zieten agur ikasle, guraso eta irakasleek. Datorren kurtsoan Arizmendi ikastolara joango dira, Beroa lantegia zegoen lekura, eta mojek ez dute eskolarik emango.\nHori horrela, omenaldia egin gura izan zieten hainbeste urtean eskolak ematen egon diren mojei, eta batez ere azken urteotan eskolan, jangelan eta sukaldean lagundu dietenei. Jon Sarasuak bertsoak bota zituen, irakasleek aurreskua egin zieten dantzan, eta Eskola Kontseiluko ordezkariak oroigarria eman zien guraso guztien izenean. Hunkituta azaldu ziren agustindar elkarteko kideak, ezustean harrapatu zituen-eta omenaldiak.\nIa 50 urte eskolak ematen\nAurten 100 urte dira agustindar elkartea Aretxabaletara heldu zela. 16 moja etorri ziren orduan; gaur egun ostera, 9 daude. 1957an hasi ziren eskolak ematen, eta ordutik ibili dira lan horretan, azken urteotan gehienek beste lan batzuk egin arren. Orain, eskolak emateari utzi eta ostatua indartzeko asmoa daukate, etxea otoitz leku izatea gurako lukete-eta.


Novichok: hiltzeko diseinatuta - Zientzia Kaiera\nNovichok: hiltzeko diseinatuta\nUda amaieran agente neurotoxikoen gaia behin baino gehiagotan agertu da albisteetan politikari errusiar baten ustezko pozoitzearen ondorioz. Kasua argitzen den bitartean, arma kimikoen gaia aztertzeko aukera ona da. Zergatik garatzen dira hain arriskutsuak diren substantziak?\nIrudia: Pozoiak erabilpen anitza izan dute historian zehar, baita arma kimikoak ere. (Argazkia: Arek Socha – domeinu publikoko irudia. Iturria: pixabay.com)\nAbuztu amaieran Aleksei Navalni Errusiako oposizioko kideak gaizki sentitzen hasi zen Moskutik Siberiara hegazkinez zihoala. Larrialdiko lurreratzearen ostean, egun pare bat Errusiako ospitale batean pasa zituen eta, handik, Berlinera eraman zuten tratamenduarekin jarraitzeko. Alemanian –eta horren ondoren Suedian eta Frantzian– egindako analisietan Novichok agente neurotoxikoaren arrastoak aurkitu zituzten. Navalniren egoerak okerrera egin zuen hasiera batean eta, bien bitartean, Alemaniaren eta Errusiaren arteko hainbat tira bira egon ziren. Navalni koma induzituan egon zen eta gero, pixkanaka, hobera egin zuen. Politika-kontuetan gehiegi sartu gabe, argi dago pozoiek erabilpen anitz eta zabala izan dutela historian zehar.\nNovichok delakoa nerbio-agente kutsatzaileen taldekoa da, konposatu organofosforoduna eta egitura kimiko nahiko konplexua duena. Sobietar Batasunean 70eko hamarkadan diseinatutako agente neurotoxikoetako bat da. Novichoka Foliant izeneko programa sekretuaren bitartez garatu zen, Vil Mirzayanov kimikari erbesteratu errusiarrak emandako informaziotik jakin zen moduan. Novichok agentea binarioa da, alegia, bi substantzia geldo elkartzea sortzen den agente toxikoa. Bi substantzia horiek, hain aldetik, ez direnez arriskutsuak, Sobietar Batasunak pestizidak garatzeko programa baten baitan mantendu zuen sekretuan Novichok agentearen ekoizpena. Horretaz gainera, agente binarioa izanik erabiltzea errazagoa da, ez baitago arrisku gehiegi pozoiaren garraioan: azken unean elkartzen dira substantzia pozoia lortzeko. Likidoa da, baina, hauts solidoekin nahastuta ere erabili daiteke, beraz, erraz eraman daiteke leku batetik bestera.\nIkuspuntu toxikologikotik, VX agentea baino bost edo zortzi aldiz toxikoagoa da. Hainbat Novichok mota desberdin daude, beraz, ez gara konposatu bakarraz ari. A-232 edo A-234 dira toxikoenak, ziur aski, eta antza denez Navalniren kasuan aurkitu dena horietako bat da. Agente neurotoxiko horiek laugarren belaunaldiko arma kimikoak dira. Lehen belaunaldikoak nagusiki Lehen Mundu Gerran -eta neurri txikiagoan Bigarrenean- erabilitako arma kimikoak dira. Arma horietaz luze eta zabal hitz egin nuen hedabide honetan bertan Uztailaren 28an, duela 100 urte, gasaren gerra hasi zen artikuluan. Bigarren belaunaldikoak G serieko konposatuak dira: Tabun, Sarin eta Soman, besteak beste. Hirugarren belaunaldikoak V seriekoak dira, esaterako, aipatutako VX agentea. Laugarren belaunaldikoak, aurreratuenak, A seriekoak dira -Novichoka tarteko-.\nNola funtzionatzen dute, baina, agente neurotoxikoek organismoan? Bada, nerbio-sistema autonomoari eragiten diotelako dira hain arriskutsuak. Nerbio-sistema autonomoa funtzio automatiko edo inkontzienteez arduratzen da, esaterako, bihotz taupadak, arnasketa eta odol-presioa. Azetilkolina organismoan dugun berezko neurotransmisorea da funtzio horiek erregulatzeko, neuronen arteko komunikazioa ahalbidetzen baitu. Alabaina, beharrezko seinalea bidali ondoren, azetilkolina degradatu egin behar da seinalea eteteko. Nerbio-agente batzuk, Novichoka kasu, degradazio hori katalizatzen duen entzima erasotzen dute, alegia, azetilkolinesterasaren inhibitzaileak dira. Azetilkolina ez denez desagertzen, pilatzen doa eta gehiegizko nerbio-seinaleak eragiten ditu. Horrek gehiegizko jariaketa eta muskuluen nekea dakar eta, azkenik, paralisia eta heriotza.\nKalte handiak eragiten ditu Novichok agenteak, sarri askotan itzulezinak eta, gainera, hainbat urte geroago agertu daitezkeenak. Hain zuzen ere, entzimarekin modu itzulezinean lotzen denez, ondorio neurologiko larriak ager daitezke epe luzera. Agentearekin kontaktu oso laburra -10 minutu nahikoak izan daitezke- nahikoa da organismoan kalteak eragiteko. Oso eraginkorra da, baina, ez dezagun ahaztu horretarako diseinatuta daudela arma kimikoak. Arma kimikoak modu masiboan erabiltzeko garatu daitezke, esate baterako, Lehen Mundu Gerran erabili zirenak erabilera horretarako pentsatu ziren: ahalik eta soldadu gehien hil edo desgaitzeko diseinatu ziren. Egun erabiltzen direnak, pozoi selektiboagoak dira. Erraz garraiatu eta erabili daitezkeen substantziak, eta detektatzen zailak direnak. Zoritxarrez, kimikak ere horretarako aukera ematen du.\nPerez-Peña, Richard (2020). ¿Qué es el novichok, la neurotoxina relacionada con el envenenamiento de Navalny? The New York Times. (2020-09-02an argitaratua)\nMadsen, James M. (2019). Agentes de guerra química nerviosos. Manual MSD. (2019-05-01ean argitaratua)\nBraitberg, George (2018). The science behind novichok. Pursuit. (2018-03-19an argitaratua)\nArgitalpen-data: 2020/11/04 · Atala: Dibulgazioa, Kolaborazioak\n[…] Arma kimikoak izan ditu mintzagai Josu-Lopez Gazpiok artikulu honetan. Horretarako, Novichok agente neurotoxikoari buruz eman dizkigu azalpen interesgarriak. Zer da baina? nerbio-agente kutsatzaileen taldekoa da eta konposatu organofosforoduna eta egitura kimiko nahiko konplexua du. Eta nola funtzionatzen dute agente […]


Jose Ignacio Asensio: "David Pla SORTUren zuzendaritzarako proposatzea ez da albiste ona".\nGipuzkoako PSEren burua\nJose Ignacio Asensio: "David Pla SORTUren zuzendaritzarako proposatzea ez da albiste ona"\nGipuzkoako sozialisten idazkari nagusiaren hitzetan, Pla SORTUren exekutiban sartzean bidaltzen den mezua ez da ona eta oztopo izan daiteke". Legebiltzarrak onartu berri duen ingurumen legea bestalde, sutsu defendatu du: "Aurrerakoia da, bermeak ditu eta udalak ez dira aparte geldituko".\nGipuzkoako PSEren idazkari nagusiak tinko defendatu du lan erreforma.\nJose Ignacio Asensio:"David Pla SORTUren zuzendaritzarako proposatzea ez da albiste ona".\nGipuzkoako PSEren idazkari nagusiak politika aliantza berrietarako atea zabalik utzi du baina garbi adieraziz zein den sozialisten marra gorria: "Biolentzia alde batera uztea eta terorrismoa erabat deuseztatzea". Oraintxe bertan dituzten akordio gehienak EAJ-rekin lotutakoa direla eta osasuntsu daudela azpimarratu du Asensiok "argi eta garbi", ukatu gabe beste akordio puntualak "egiten direla eta egingo direla". Ohartarazi du dena den, edozein akordio egiten delarik "zertarako" egiten den zehaztu behar dela lehen lehenik.\nAkordioei dagokienez, EH Bildurekin bidea jorratzeko aukeraz galdetuta, David Pla SORTUren exekutibarako proposatzea oztopo izan daitekeela adierazi du: "Pla, Troitiño, Antza eta Paroten kasuak ikusi ditugu, ez dira pauso onak...Ezker Abertzalearen azken mugimenduak ez ditut ulertzen eta zailtasunak jartzen dituzte. Aurrera pausoak eman dituzte baina atzera pausoak ere bai eta oreka horiek ez dakit ulergarriak ote diren politikan. Ez dakit argi daukaten bere norabidea". Bereziki kritiko azaldu da Arrasaten urte zaharretan SAREk deitutako manifestazioarekin: "Parotek 33 hildako dauzka, Troitiñok 22 eta gatazkaren biktimak direla esatea ez da ulergarria. Biktimak errespetatu egin behar dira. Manifestazio eskubidea badute baina politikoki ez da zilegia".\nGipuzkoako ingurumen foru diputatua ere badenak, tinko defendatu du Legebiltzarrak onartu berri duen ingurumen legea:"Ingurumen gaietan ausartak izan behar dugu eta ez horrenbeste denbora galdu alperrikako eztabaidetan". Ukatu egin du Jaurlaritzak udalei proiketuak "inposatuko" dizkienik: "udalak ez dira aparte geldituko baina badira herri proiektuak eta horiek bideratu behar dira, norberaren eskumenak errespetatuz". Legea, aurerakoia eta orekatua dela eta bermeak dituela defendatu du eta gogora ekarri du aurreko legealditik datorrela, Iñaki Arriola sozialista ingurumen sailburua zen garaitatik.\nLan erreformari dagokionez, Espainiako gobernuak, enpresarioek eta sindikatuek lortu duten akordioa "oso oso ona" dela adierazi du: "Sortuko den egoera berriak eta orain artekoak ez dute zerikurisik izango, negoziazio koletiboa berreskuratzen da, kontratu finkoa hobesten da eta sektoreko komenioak enpresakoen gainetik jarriko dira". Pedro Sanchezen kudekaeta defendatu du eta ziurtzat jo du legealdia osorik amaituko duela.\nPandemiaren kudeaketaz azkenik, ez du polemiketan sartu nahi izan, Estatuko gobernuari ala Jaurlaritzari ote dagokien seigarren olatuari aurre egiteko neurriak hartzeari buruz edotabernadu hartu ote direni buruz: " Ez dut uste publikoki eztabaidatzea komenigarria denik eta hobe aurrera egitea denen artean, ez dezaiogun besteari bota norberaren ardura".


Filosofiaren arazoak/Oharrak — Wikiteka\n←15. Filosofiaren balioak Filosofiaren arazoak (1912) Bertrand Russell, translated by Agustin Arrieta Urtizberea\n3925Filosofiaren arazoak — OharrakBertrand RussellAgustin Arrieta Urtizberea1912\n1\t(Itzultzailearen oharra) Ingeleseko «to know» aditzaren bi zentzu bereiziko ditu Russellek. Bi zentzu horiek loturik daude, hurrenez hurren, gutxi gorabehera gure «jakin» eta «ezagutu» aditzekin (gaztelaniaz: «saber», «creer»; frantsesez: «savoir», «connaître»; alemanez: «wissen», «kennen»): (i) «Mikel ezagutzen dut», (ii) «badakit Mikel etorri zela». Kontua da ingelesez aditz bakar batez adieraz daitezkeela bi zentzu horiek: (i) «I know Mikel», (ii) «I know that Mikel came». Horregatik, Russellek bereiziko ditu «knowledge» («to know») eta «acquaintance». Bigarrena «ezagutu» aditzaren ildotik doa. Dena dela, «acquaintance» horren bitartez Russellek ezaugarri berezi batzuk dituen ezagutza adierazi nahi du. Hortaz, hitz horrek erabilera teknikoa duela esan genezake. Hala denean, «bitartekorik gabeko ezagutza» erabiliko dugu «acquaintance» hitzaren ordain gisa. Erabilera teknikorik ez dagoenean edo testuinguruak laguntzen digunean «ezagutza» bakarrik esango dugu.\n2\t(Itzultzailearen oharra) Russellek «a so-and-so» eta «the so-and-so» adierazpenak erabiltzen ditu. Russellek halako adibideak ditu gogoan: «Bilbora joan den emakume bat» eta «Bilbora joan den emakumea». Nahiz eta zenbait kasutan zilegi ez izan, «a» ingeleseko artikulu indeterminatuaren ordain gisa beti «bat» erabiliko dugu («honelako-eta-horrelako bat»). Bestela, Russellek proposatzen duen bereizketa egitea ezinezkoa gertatuko litzaiguke euskaraz.\n3\t(Itzultzailearen oharra) «Idus» horrek, erromatar aitzineko egutegian, martxoaren, maiatzaren, uztailaren eta urriaren 15a adierazten du (baita gainerako hilabeteen 13a ere).\n4\tA.N. Whitehead, Introduction to Mathematics (Home University Library).\n5\tDefinizioari dagokionez Kanten berbaitango gauza objektu fisikoaren identikoa da, alegia, sentipenen kausa da. Definiziotik deduzitutako propietateei dagokienez ez da haren identikoa; izan ere, Kantek dio jakin dezakegula (kausari dagokionez zenbait bateraezintasun egon arren) «berbaitango gauza» horri inolako kategoriarik ezin zaiola aplikatu.\n6\t(Itzultzailearen oharra) Ingelesez «in» hitza dute (in my room), baina euskaraz «-n» atzizkia erabiltzen dugu (neure gelan). Geroxeago «atzizki» jarriko dugu Russellek «hitz» jartzen duen tokietan.\nOrrialdearen azken aldaketa: 14 maiatza 2020, 09:00.


naiz: agenda - Euskal Herriko erdigune geografikora mendi martxa\nEuskal Herriko erdigune geografikora mendi martxa\nUrriaren 13an, Euskal Herriko erdigune geografikora mendi martxa egingo da. Martxa hiru toki desberdinetik irtengo da: 08:15ean, Unanuko Herriko plazatik; 08:45ean, Senosiaindik; eta 09:30ean, Irañetako Basakoetxea bordatik.\nHiru zutabeek bat egingo dute Erdigunean 11:00ak inguruan eta ekitaldia burutuko da 11:30ean mugarriaren ondoan: musika, kantuak, ordezkarien hitz-hartzeak...\nEuskal Herria bere osotasunean kontutan hartuta burutu zuen azterlanaren bitartez finkatun zen erdigune geografikoa 2004an. Andia mendilerroan kokatuta dago, Beriain mendi tontorretik nahiko hurbil. Olibesario sakonune edo saroian, 1236 metroko altueran.


Jundizko Mercedeseko zuzendaritzak lantegiak astebete gehiago geldirik jarraituko duela jakinarazi die asteazken honetan langileei. Oraingoan, gainera, Alemaniako zenbait lantegitan ere eragina izango du lanuzteak, Iñaki Andres UGTko kideak goizean Radio Vitorian egin dioten elkarrizketan azaldu duenez.\nLantegia, beraz, hirugarren astez jarraian egongo da geldirik. Segurtasun-sisteman garrantzitsua den pieza baterako txipik ez izateak eragozten du erritmo normalean lan egitea. Zuzendaritzak ez du iragarri jarduerari noiz ekingo zaion berriro, baina lanuzteen ondorioz galdutako unitateak berreskuratzeko itxaropenari eutsi dio.\nOraingo honetan, aurreko bi asteetan ez bezala, zuzendaritzak ez du aurreikusi urteko ibilgailuen ekoizpena murriztea. Aurreko bi asteetan 6.400 unitatetan murriztu zuen, urte honetarako ezarritako 150.000 unitateen % 4 inguru.


Basauri sano bizi: udalerriaren diagnosia - Mugiment\nmartxoa 8, 2018 / Blogaria: Mugiment idazkaritza teknikoa / in Albisteak\nWorld Kafe dinamikan egindako galderak erabiliko dira galdetegi honetan, Basauriko biztanleen iritzia jasotzeko:\nZure ustez, zer da osasuna?\nZer abantaila dakarzkio osasunari zure herrian bizitzeak?\nZure ustez, zein da osasun-arazo nagusia Basaurin?\nZer egin dezakegu Basaurin osasunaren alorrean?\nZelan lagun dezakezu zuk edo zure elkarteak Basauriko osasuna hobetzen?\nGaldetegi hau egiteko erabakia sortu zen World Kafe aztertu eta gero, Basauri Sano Bizi-tik konturatu zirelako kolektibo batzuen informazio eza zegoela, batez ere, umeak, gazteak, emakumeak, etorkinak, eta gaixotasun kronikoak pairatzen dituzten pertsonenganako begirada eza.\nGauzak horrela, Arizko eta Kareagako anbulatorioetan pasatuko da galdetegia bai pazientei, bai langileei.\nBestalde, 18-30 urte arteko gazteen iritzia jasotzeko, auzokideen arteko bitartekaritza zerbitzuaren laguntza izango dute gazteei mezua Whatsappez bidaltzeko (galdetegiaren estekarekin). Horrekin 1000 gazte ingururen informazioa eskuratzea aurreikusten dute.\nEmakumeei dagokionez, Marienea Elkarteak beren egoitzatik pasatzen direnei galdetegiak helaraziko dizkie.\nAzkenik, Gizarte-ongizate sailak lagunduko du etorkinen eta gizarte-bazterketa arriskuan daudenen artean galdetegia hedatzen.\nHorrekin guztiarekin, Basauri Sano Bizi-tik espero dute biztanleen osasunari buruzko pertzepzio diagnosia ahalik eta anitzena izatea.\nBasauribasauri sano biziMariena elkarteaWorld Kafe\nAurreko sarreraJarduera fisikoa sustatzeko aukerak\nHurrengo sarreraEmakumeak eta kirola Euskadin\n(es) Nekane Murga, una oportunidad\nDeba Osasuna Eragin aurkezpena\nZenbat aurreratu dugun!


Besarkatzeko gogoa! - Real Sociedad de Futbol, SAD\nTxurdin naiz, ezagutzen dugu elkar, etxean oso ondo egotea espero dut. Nola daramatzazu etxeko lanak? Asko jolasten duzu familiarekin? Ziur baietz! Batez ere zorionak emateko idazten dizut, intxixu batek esan baitit primeran portatzen ari zarela. Zorionak, pasatzen den egun bakoitza egun bat gutxiago da berriro elkarrekin ospatzeko.\nZu lasaitzeko ere idazten dizut. Reale Arenan nago, gure etxe maitea zaintzen, itzultzen zarenean dena berdin jarrai dezan. Belarra, harmaila jendez beteta, giroa … Oraindik pixka bat geratzen da elkar ikusteko, kantatzea eta elkarrekin salto egitea gustatzen zaigunarekin, ezta? Baina badakit hau pasatuko dela eta laster besarkatuko dugula elkar berriro.\nOrain garrantzitsuena zure familiari kasu egiten jarraitzea da. Aprobetxa ezazu denbora hau azken finaletako istorioak konta diezazkizuten, jarri Illarraren besokoa, driblatu lanpara hori, Mikel Oyarzabalek bezala, eta errematatu korridorean, Nahikarik orain dela ez hainbeste Granadan egin zuen bezala. Laster kornerrera ospatzera zoazenean, hor izango naiz zurekin dantzatzeko.\nGutxi barru estu besarkatuko dugu elkar!


Azkarraga aritu da gaur Auzitegi Gorenean etxeko biolentziari buruzko Biltzarraren hasiera-ekitaldian | EA - Eusko Alkartasuna\nHasiera » Gizartea » Azkarraga aritu da gaur Auzitegi Gorenean etxeko biolentziari buruzko Biltzarraren hasiera-ekitaldian\nAzkarraga aritu da gaur Auzitegi Gorenean etxeko biolentziari buruzko Biltzarraren hasiera-ekitaldian\nArgitaratua honek egina: Prentsa Bulegoa data Eka 12, 2003 honetan: Gizartea\nGenero-biolentziaren biktimak diren eraildako emakume guztiak izan ditu gogoan sailburuak, eta bere eta Eusko Jaurlaritzaren konpromisoa erakutsi du gure elkarbizitza erasotzen duen gangrena hori amaitzeko\nFamilia biolentziari buruzko biltzarraren hasiera-ekitaldian, Estatu espainolean 2003ko hasieratik genero biolentziaren ondorioz eraildako emakume guztiak gogoratu eta omendu ditu, hunkiturik, Justizia, Lan eta Gizarte Segurantza sailburuak esandako aurreneko hitzetan. ´Sentimendu hori helarazten diet benetako gangrena hori, gure elkarbizitza erasotzen duena, nozitu duten eta nozitzen ari diren ―askotan isilpean, guztiok ahaztuta―emakume guztiengana´, esan du Azkarragak.\nEmakume horientzat guztientzat, erantsi du, ´lehenengo eta behin, gure laguntza eta gure konpromisoa eskaintzen diet; ezinbesteko helburu baitugu, sufritzen dituzten tratu txarrak eta biolentzia errotik kentzeko´. Azaldu duenez, ´genero-biolentziari buruzko estatistikak emandako datu kezkagarriek gizartearen muinaraino sartuta dagoen arazo bat erakusten digute, eta horri aurre egiteko botere publikook tinko eta berehala erantzun behar dugu´.\nOrobat, itxaropentsu agertu da, urrats berriak egiteko eta hartu beharreko irtenbideak eta baliabideak aurkitzeko biltzarra baliagarria izango delakoan, ´gizarteak horixe eskatzen baitigu´.\nIldo horretatik, ´biolentzia mota hau desagertaraztera bideratutako politikei dagokienez Eusko Jaurlaritzak eta Justizia Sailak duten konpromiso aktiboa eta eraginkorra´ argi azaldu du. ´Konbentziturik baikaude gizonezkoon eta emakumeen arteko berdintasuna, elkarrekiko errespetuarekin batera, edozein jardueraren oinarrizko premisa dela´, esan du Eusko Jaurlaritzako sailburuak.\nAzkarragak gogorazi du Euskal Autonomia Erkidegoa aitzindaria izan zela, aurrenekoa, ´Etxeko tratu txarren eta eraso sexualen biktimak diren emakumeei laguntzeko erakundeen arteko akordioa´ egiten, 2000ko azaroaren 25ean. Eusko Jaurlaritza, Aginte Judizialaren Kontseilu Nagusia, Fiskaltza, foru aldundiak, Euskal Herriko Udalen Elkartea (EUDEL), Legekarien Euskal Kontseilua eta Medikuen Euskal Kontseilua izan ziren horren sinatzaile.\nJustizia Sailak bere gain hartu ditu zenbait eginbehar, izaera juridikoko kontuekin harremana dutenak, zabalkundekoak, ikerkuntzakoak eta epaitegietan biktimiei aholkularitza ematekoak.\nBiktimari Laguntzeko Zerbitzuak, gure erkidegoan 1990ean sortu zena, generoren biolentziaren kontrako borrokan oso sendotuta dagoen jarduera garatzen du. Zerbitzu horrek zuzeneko eta banan banako laguntza ematen du; biktimak lege prozeduraren aurrean duen ziurtasunik eza leundu nahi du, eta, ahal den neurrian, bigarren mailako biktima bihurtzea saihestu.\nAintzindari gisa joan den urritik aurrera ofiziozko txanda bat dabil lanean etxeko biolentziaren edo eta sexu-erasoen biktimentzat. Ekimen hori Justizia Sailaren eta Legekarien Euskal Kontseiluaren lankidetzaren fruitua da, erkidegoko hiru abokatuen elkargoen partaidetza dauka, eta abokatu-laguntza bermatzen du; izan ere, orain arte biolentziaren eta erasoen ehuneko 20tan bakarrik egon da laguntza hori.\nHorrela, biktimei laguntzeko obligazioa betetzeko Ofiziozko Txanda lanabes eraginkorra da. Abokatuen elkargoek, euren kabuz eta goraipatzeko moduko borondateaz, egiten dituzten zenbait ekimen sistematizatzen hasiak dira, berehalako laguntza, osoa eta kalitatezkoa emateko.\nOfiziozko txanda horrek ´gauzatzen du erasoak sufritutako pertsonei doako justizia ematearen alde egiten dugun apustua, askotan biktimak egoera ekonomiko tamalgarrietan baitaude´, nabarmendu du sailburuak.


smart.radiotraining.org » FITXATEGIAK\nAudio fitxategiak bilatzen, editatzen, gordetzen eta izendatzen ikasiko dute partaideek, etorkizuneko bilaketak errazteko.\nArtxibatze sistema batek irrati-etxe batean daukan garrantziaz jabetzea. Fitxategiak artxibatzeko dauden sistema ezberdinak eta puntako teknologia berriak ezagutzea.\nJarduera burutzerako partaideek irrati-etxe batean fitxategiak gordetzeko dauden sistema ezberdinak ezagutuko dituzte, eta artxibo pertsonalak antolatzen, zein formatu dauden audio fitxategiak gordetzeko (wav, mp3, ief, real audio), sareko edizio sistemak, dokumentazio iturriak (bideoak, argazkiak, liburuak eta abar) eta dokumentazioaren xehetasun legalak ezagutuko dituzte.\nEdizio softwarearekin, audioak eta horiek artxibatzeko betekizunekin trebatu behar dute partaideek.\nEdizio-etxea (ordenagailu eramangarria estudioko sarera konektatua, edo beharrezko hard-driveduna, zenbait programa eta audio ediziorako softwarearekin, eta entzungailuekin) edo estudio bat.\nInternetera sarbidea. Ordenagailua, beharrezko audio hardware eta softwareduna.\nBisita bat egingo irrati-etxeko artxibategira. Partaideek formatu batetik beste batera aldatuko dute, argitaratzeko edota artxibatzeko gertu egon dadin (beranduago emititua edo interneten argitaratua izan dadin). Partaideek formatzaileak emaniko gai zehatz bati buruzko emisio bat topatuko dute sarean dauden fitxategietan (adibidez, www.arrosasarea.eus-en), edozein audio material, edozein fitxategi motakoa, eta irratsaiorako horren erabilera potentziala zein den azaldu. Ostean, sarrera bat idatziko dute zuzeneko emisio baterako. Ariketaren helburua programa batean fitxategi horiek nola erabili jakitea da.\nEskura dauden ediziorako gailuak beste bi hezitzailerentzat.\nIrrati-etxean ez badago artxibategirik, lanerako erabiliko den audio materiala sarean dauden artxibategietatik edo eskura daukagun beste audio fitxategi batzuetatik atera beharko da. Fitxategi pribatuak ere erabil daitezke.\nHau da aukerarik onena komunikabide artekotasunaren kontzientzia garatzeko, hala nola blog eta webguneetan argitaratuz, Twitter bidez informazioa zabalduz, edota kanalen bitartez. Modu ezberdinetan, hainbat arrazoirengatik ‘…-rik onenak’ izan daitezkeenak aurkeztea (webguneak, CDak…).\nPartaideek jaso al dute ezagutza honakoez?: Irrati-etxe batean artxibatzeko dauden modu ezberdinez. Artxibategi pertsonalak antolatzeaz. Artxiboen formatu ezberdinez edizio sistemetarako. Dokumentazio iturriez (bideoak, argazkiak, liburuak eta abar). Dokumentazioaren aspektu legalez.\nFormakuntzaren amaiera aldera.


Orio eta arrauna - Herri bat kirol bat - Udako serieak - Berria.eus\nAsteartea, 2022ko 8 18\nOrio eta arrauna. Orio zerbaitegatik ezaguna bada, arraun munduan duen historia eta ospeagatik da. Oriotarrek txikitatik jaso izan dute arraunarekiko zaletasuna eta sentimendua, askori zirrara edota sufrikarioa sortzeraino. Arraunak inguratu du herria, eta haren bueltan eratu dira familiak.\nGuztien artean maitatuena Kontxako Bandera dute oriotarrek. 33 aldiz irabazi dute. JUAN CARLOS RUIZ / FOKU\nUbera etengabean segitzen du\nJaiotzatik dute emana arrauna Orion (Gipuzkoa). 6.000 biztanleko herri txiki bat izanik ere, belaunaldiz belaunaldi transmititu eta errotu da kirol hori, eta hala gertatzen da oraindik ere.Horia kolore berezia bezain handia da oriotarrentzat, eta horiak ordezkatzen du arraunarekiko duten grina, arima, sentimendua eta harrotasuna. 55 urte dira Orio Arraunketa Elkartea eratu zenetik, baina mende bat baino gehiago lehen bandera irabazi zuenetik. 1901ean astindu zuen lehenbizikoa, eta, ordutik, garaipen handiz josi du bere historia, oriotarrei zirrara sorrarazteraino. Oriok loria eman dio arraunari, baita arraunak Oriori ere.\n«Txiki-txikitatik jaso dugu arraun- zaletasuna; sen berezia daukagu». Antonio Camposen adierazpena da (Orio, Gipuzkoa, 1942). Hura izan zen Orio Arraunketa Elkarteko lehen presidentea. 1965eko maiatzean sortu zuten kluba, Tradizioa galdu gabe, olinpismorantz lelopean. Hain zuzen, Camposek eta enparauek apustu serioa egin zuten. Ordura arte, Oriok garaipen sorta ederra zuen tosta finkoan, «baina arraunketa finkoa alde batera utzi, eta munduan egiten zen arraun modalitatea bultzatu genuen: aulki mugikorra». Haren esanetan, elkarteak hartutako erabakiak herrian ez zuen harrabotsik sortu, alderantziz baizik: «Herria erabat identifikatuta zegoen Orioko klubarekin, eta elkarteak hazten jarraitu zuen».\n1968an eta 1969an, Nazioarteko Estropadak jokatu ziren lehen aldiz Orion, eta arraunzaleek parada izan zuten Oxford eta Cambridgen gisako talde entzutetsuak Oria ibaian lehian ikusteko. Orioren izena, apurka-apurka, Europan hedatuz zihoan, eta arraun munduan egiten ziren aurrerakuntzak txertatuz joan ziren, hala arlo teknikoan, nola entrenamendu saioetan. «Ordura arte, entrenamenduek estropada batek bezainbeste irauten zuten», dio Camposek. Handik aurrera, goitik beherako iraultza egin zuten.\nTosta finkoan lortzen ziren garaipenek, ordea, gehiago mugitzen zioten barrua herritarrari. 1970ean uretaratu zuten berriz ere trainerua, eta Camposek gogoan dauka zer gertatu zen Kontxako Banderako lehen jardunaldian: «Estropada hasi aurretik, beroketa saioa egin, eta bost minutuko serie bat egin zuten, ikuslearen harrigarri». Oriok, Juan Lizarralde Altxerri patroi zela, 45 segundo atera zizkion Lasarteri, bigarren sailkatuari. Duela 50 urteko estropada hura mugarria izan zen, Camposek dioenez: «Oriotarrei irabazteko, haiek egindakoa egin behar da».\n"Txikitatik daukazun ilusioa da lehen taldean jokatzea. Edozer egiteko prest zaude hor goian egon ahal izateko"\nUnai Etxeberria. Orioko arraunlaria\nIrabazi ala galdu\nHerrian bandera bat berezia eta maitatua bada, Kontxako Bandera da hori. Donostiako palmaresean, goi-goian dago Orio: 33 bandera irabazi ditu 32 gizonezkoek eta bat emakumezkoek. Arraunlariek eta zaleek garrantzi handiagoa ematen diote oraindik Kontxako Banderari ligako tituluari baino. «Herri honetan, Kontxako Bandera bizi egiten da. Eguna gertu ahala, herritarrek gero eta galdera gehiago egiten dizkizute, eta arraunlari guztiok beti esaten dugu: 'Ea noiz irabazten dugun'». Unai Etxeberria (Orio, Gipuzkoa, 1988) arrauna odolean daraman beste herriko seme bat da, 2008tik San Nikolas ontzian urte gehien daramatzan harrobiko arraunlaria.\nEtxeberriak 2010ean izan zuen aukera bandera preziatu hori irabazteko, baina bigarren geratu ziren, esku hutsik. Muturreko sentimendua sortzen du horrek herrian. «Bigarren postuarekin inor ez da gogoratzen; irabazlearekin bakarrik gogoratzen dira. Lehen, dena zen irabazi edo galdu; orain, herritarrek ulertzen dute lan handia egin behar dela bandera irabazteko, taldeen arteko lehia handia baita». Etxeberriak 2017an jaso zuen saria, Kontxako lehen bandera irabazita. «Nire ibilbideko une gogoangarrienetako bat da», atera zaio barrutik.\nArraunlari oriotar batek izan dezakeen jomugarik handiena etxeko ontzi nagusian arraun egitea da: «Txikitatik daukazun ilusioa da lehen taldean jokatzea. Edozer egiteko prest zaude hor goian egon ahal izateko». Etxeberriak 2008an egin zuen jauzi lehen taldera. «Ordutik, denetik bizi izan dut: momentu onak zein txarrak». 2011ko denboraldia gurutze-bidea izan zen Oriorentzat. Gogora ekarri du zer gertatu zen. «Maila nagusitik jaitsi ginen, eta oriotarrok kolpe handia hartu genuen». Mundua gainera etorri zitzaion, baina txapeldun izaera duen talde batek gaitasuna du berriz ere jaikitzeko, eta Oriok zer esanik ez.\n'Alironak' egiten du berezi\nOriok arraunean duen historiaz gain, bada beste zerbait herriari bizia eta kolorea emateaz gain, berezi egiten duena: alirona, arraunlariei egiten zaien harrera. Ainhoa Gozategik dioenez (Orio, Gipuzkoa, 1970),«Herritarrok udaletxeko plazatik balkoira begira egoten gara, arraunlariek bandera nola astintzen duten ikusten. Herriko txarangak plaza alaitzen duela, haurrei begiratzen diet tarteka, eta, seguruenik, pentsatuko dute: 'Egunen batean hor goian egongo banintz...'. Orion, arraunlariak idoloak dira».\nMusikak baino gehiago, arraunak inguratzen du Gozategiren familia. Haren aita urteetan ibili da klubean bati zein besteari laguntzen, isilean; senarra, Ibon Urbieta, arraunlari olinpikoa izandakoa da; eta hiru seme-alabak arraunlariak ditu. «Arraunaren arabera egiten ditugu planak; asko baldintzatzen digu bizitza, baina, gustuko lekuan, aldaparik ez», aitortu du. «Hori bai, majo sufritzen dugu»|.\nFamilian arrauna hain errotua egonik, Gozategi ere estropuan kateaturik geratu zen. Garai hartan, ordea, aulki mugikorrean aritzea beste aukerarik ez zuten emakumeek. 90eko hamarkadatik aurrera hasi ziren lehen urratsak egiten: bateletik trainerilletaraino. Traineruan aritzea, baina, «oso urrun» ikusten zuten. «Burutik ere ez zitzaigun pasatu traineruan ibiliko ginenik», harik eta, 2010ean, emakume multzo bat elkartu, eta trainerua uretaratu zuten arte. «Ametsa egia bihurtu genuen».\nBehetik gorako bilakaera\nEgitasmoa indarrez jarri zen martxan, jakinda azpitik ilusioz bazetozela arraunlari gehiago, besteak beste, Itziar Olasagasti (Orio, Gipuzkoa, 1989), egun, eskarmentu handiena duen etxeko arraunlaria. «Aurretik, Tolosan eta Getarian ibilitakoa nintzen, baina herriko taldean trainerua atera beharra zegoen. Ilusioz ekin genion abenturari». Oinarri sendo bat ezartzea zen lehen helburuetako bat, eta, pixkanaka-pixkanaka, harrobiko sokatik tiraka, lehiatzeko talde bat osatu zuten. Joan den astean bete ziren hamar urte lehen bandera irabazi zutenetik.\n2013tik aurrera, Euskotren ligan eta Kontxako Banderan lehiatu da Orio. «Agian, espero baino denbora gehiago behar izan dugu onenekin egoteko. Izan ere, guk hobetzen genuen heinean, aurkariak ere hobeagoak ziren», dio Olasagastik. Urteetako lanaren fruitua iritsi zaie, ordea. Iaz, Kontxako Banderako eta ligako txapeldunak izan ziren, eta herrian ere haien oihartzuna zabaltzen ari da. «Eskertzen da herritarrek gu agurtzea. Horrek esan nahi du badagoela erantzun bat Orioren partetik». Olasagasti bat dator emakumeek ikusgaitasun gehiago dutela arraunean beste kiroletan baino. «Zortedunak gara telebistan ateratzen garelako. Aurreiritzi guztien gainetik, goitik emakumeen aldeko apustua egin da».


Ondarreta, hondartza edo harrieta? | Tartea | Berria\nOndarreta, hondartza edo harrieta?\nBainurako denboraldia heldu berri da, eta Ondarretako hondartzak harriz gainezka jarraitzen du, nahiz eta Donostiako Udalak hori konpontzeko saio asko egin dituen.\nDonostiako Ondarreta hondartzan harriak kentzen ibili dira azkenaldian. ANDONI CANELLADA / ARGAZKI PRESS\nMikel Izarra -\n2013ko ekainak 26 - Donostia\nLehengo astean, Ondarretako hondartza jendearentzat egokitzeko ahaleginetan, harriak kentzen ibili dira. Harria kentzeko makina batekin kendu dituzte urteetan han agertu diren harriak. Harea kentzeko makina lehorrean aritu ezin izan bada ere —pisuarekin hondoratu egiten baita—, 230 tona harri jaso ditu. Eskuz ere 70 tona inguru batu dira, baina, horrela ere, harri askok han jarraitzen dute. Neurria Aranzadi Zientzia Elkarteak proposatutakoa da, hondartzari buruzko ikerketa bat egin ostean ondorioztatutakoa.\nAzken urteotan jende askoren ahotik entzun dira hondartzaren egoerari buruzko kexak, batez ere gaztetxo eta adinekoei bainua zailtzen baitie. Baina arazoa ez da aurtengoa, ezta joan den urtekoa ere. 2000. urtean harriak agertzen hasi ziren, eta 2003an eta 2005ean harri piloa kendu zen. Bitxia da Donostiako badiako beste hondartzetan ez gertatzea fenomeno hori. Kantauri kostako beste hondartzetan ere horrelako kasuak gertatu izan dira, Bakion (Bizkaia) eta El Sardineron (Santander, Espainia), adibidez. Agian, Ondarretak besteek ez bezalako bizitza izan duelako sufritzen du harri izurritea; arrazoi naturalengatik gertatu dela esaten dutenak ere badaude, baina argi dagoena da bainuaz eta hondartzaz gozatzea oztopatzen dutela.\nKafetegia, arazoaren eragile\nAzti-Tecnaliak udalarekin dihardu arazoen zergatietara heldu nahian. Izan ere, zergatiak jakin gabe zaila baita konponbidea bilatzea. Horretarako, hiru kamera jarri zituzten martxoan Igeldon. Horietako bik Ondarretako hondartzaren xehetasun planoa hartzen dute, eta hirugarrenak, badia osoaren plano orokorra. Argazkietan agertzen den pixel bakoitzak kokapen zehatz bat du ezarria hondartzarekin, horrela aldaketa oro antzemateko. Ondoriorik argiena da hondartzaren bizitza eta morfologia udatik negura erabat aldatzen dela. Udan hondartza osoa gutxi gorabehera altuera maila berean dago; baina neguan, aldiz, marea biziak direla eta, itsasertzaren altuera igo egiten da, eta paseoko harea hartzen du. Beraz, paseoko hondarraren maila asko jaisten da. Kanpoko faktoreek ez diote batere mesederik egiten prozesu natural honi.\nAskok antzinako maniobra militarren baseari leporatzen diote errua. Beste askok, han egon zen kartzelari. Zaldien lasterketei ere bai. Aztiren ustez, ordea, 1996an hondartza mailan jarri zen kafetegiarena baino ez da errua.\nAdolfo Uriarte Azti-Tecnaliako ozeanografoaren aburuz, antzinako eraikin horien hondakin posibleak hare azpian daude, eta hondartzak bere prozesuaren barnekotzat hartu ditu. Prozesua nahasi duena kafetegia da. Kafetegia 2011n kendu zuten, adjudikazioa amaituta eta kostako legea betez. Horren eraginez, udatik negurako hondartza profilaren aldaketa ezin zen ahalbidetu, kafetegiak hondarra behar baitzuen bere oinarrian, hondartzak bere prozesuaren eraginez goitik hartu eta beheko aldera, itsasertzera, eramaten baitzuen. Beraz, hori saihesteko, itsasertzeko hondarra hartu eta kafetegiaren oinarrira eramaten zen urtero. Kudeaketa txar hori da harriak azaleratzen dituena, Adolfo Uriarteren ustez. «Kudeaketa hori egin izan ez balitz, antzinako eraikinen hondakinak ez lirateke azaleratuko».\nAztiren ustez, harrien agerpena kafetegia asmatutako hondar kota batean jartzearen ondorioa da. Kota hori udan eta neguan aldatu egiten dela kontuan hartu gabe asmatzearen ondorio.\nAranzadi Zientzia Elkartea harri guztiak kentzeko gomendioaren aurkakoa ere bada, era horretan hareak ez lukeelako heltzeko oinarririk izango. Azti-Tecnaliaren arabera, hondartzaren material sedimentarioaren parte egin dira harri asko, eta, horren ondorioz, ezin daitezke harri guztiak bereizi gabe kendu, baizik eta hautatze prozesu baten bidez. Aranzadi, aldiz, guztiak kentzearen alde dago, haien aburuz harrien %95 hondakinak direlako.\nHala ere, Aztik ez ditu bere frogak bukatu. Kamerei so daude, mugimenduak aztertzen, eta informazio gehiagoren bila. Pazientzia eskatu dute, «arazoaren erroa guztiz jakin gabe» ez baitago behin betiko konponbiderik aurkitzeko aukerarik. Udalak orain arte urtero abiarazitako behin-behineko konponbideak erabiltzen jarraituko du, bainularien gogoa asetzeko, posible den bitartean.


Beldur barik 2020ko lan irabazleek genero rolak eta estereotipoen haustura, emakumeen ahalduntzea eta gorputzen aniztasuna gaiak jorratu dituzte - Revista Emakunde AldizkariaRevista Emakunde Aldizkaria\n20/11/2020 | 0 iruzkin\nGaur arratsaldean Beldur Barik lehiaketaren 11. Edizioaren zortzi lan saridunak ezagutzera eman dira Gipuzkoako Foru Aldundian streaming bidez ospatu den sari-banaketan. Programako Youtube kanalaren bidez zuzenean jarraitu ahal izan da.\nEpaimahaiak adierazi duenez, lan saridunek Beldur Barik Jarrera ondo islatzea lortu dute eta horietan jaso diren mezuak argiak eta zuzenak izan dira. Gainera, gehienak taldeko lanak izan dira eta horrek hausnarketa prozesuak elkarbanatu direla esan nahi du.\nLehenengo kategoriako lan irabazlea, 12 eta 13 urte bitartekoei zuzenduta, Durangoko Fray Juan Zumarraga hezkuntza zentroko ikaslego talde bateak egindako “Martxoak 8” izan da. Lan honetan nabarmentzen da neskek hartzen duten jarrera aktiboa, erantzun kolektiboa eta talde lana.\nErmuatik jasotako “Eman buelta zure ipuinari” lanak kategoria honetako aipamen berezia jaso du. Lan honen orijinaltasuna eta ikus-entzunezko garapena azpimarratu behar dira eta baita atzean egon den talde-lana eta adierazten den erantzun kolektiboa indarkeria sexistaren aurrean.\nBigarren kategoriari dagokionez, 14 eta 18 urte bitarteko gazteei egokitzen zaiena, lehenengo saria Ondarrutik jasotako ‘Lerro berrien artean’ lanak irabazi du. Lan honetan gazte ondarrutarrek ederto islatu dute euren egunerokotasunean bizi dituzten genero-rolen eta estereotipoen eragina eta mikromatxismoak. Baina, batez ere oso mezu eraldatzailea eta proaktiboa bota dute eta ikuslearen arreta deitzea lortu dute, sexismoarekin amaitzea guztion lana dela argi utziz.\n“¿Por qué?” deitutako lanak jaso du bigarren kategoriako aipamen berezia. Berangoko Enara Alonsok ikusleak desberdintasunaren eta diskriminazioari buruz hausnartzera gonbidatzen ditu eta guzti horien artean dagoen intersekzionalitatea zer den ulertzea oso ondo lortzen du.\nHirugarren eta azken kategorian, 19 eta 26 urte bitarteko gazteei zuzenduta, ‘Oldartu/Rebélate’ lanak jaso du lehenengo saria. Bilboko neska talde batek Euskal Herriko Unibertsitatearen bidez aurkeztutako ikus-entzunezko lan honetan emakumeek aurre egin behar dituzten indarkerien aurrean jarrera aktiboa eta ahalduntzailea erakusten da eta lan hau egiteko aurretiko talde lan handia egon dela nabaritzen da.\nKasu honetan aipamen berezia EHUtik aurkeztutako beste lan batek jaso du: ‘Gure Misioa’, Lan honetan, neska gasteiztar talde honek oso ondo azaldu du umorearen bitartez emakumeek jasaten duten kaleko jazarpena etxera joateko bidean eta oso mezu argia bota dute: beldurra ez da txantxa. Lan honen bidez emakumeek bere burua defendatzeko eskubidea dutela argi uzten dute, autodefentsa feministaren balioa eta beharra aldarrikatuz.\nAzkenik, aurtengo edizioan bi sari gehiago egon dira: partehartzearen saria eta ikus-entzunezko lanik onena.\nLehenengoa azaroaren 11 eta 13aren artean Beldur Barik-eko webgunean bozka gehien jaso duen lanari eman zaio: ‘Oldartu/Rebélate’. 2597 bozka jasota, lan honek sari bikoitza jaso du aurten.\nIkus-entzunezko lanik onena Hernanitik aurkeztutako ‘Errebelazioa’ izan da. Uxue Bereziartua oso kalitate tekniko altuarekin isladatu egin ditu gorputzen eta identitateen aniztasuna, sexualitatea eta afektuak poesia erabiliz eta musika eta irudiak tartekatuz.\nBizitzen ari garen pandemia eta honek sortu dituen ez ohiko baldintzak kontuan hartuta, aurkeztu diren lanen zenbatekoa altua izan da aurtengo Beldur Barik ikus-entzuneko lehiaketan. 200 lan baino gehiago, horietako gehienak taldean eginak. Horrek adierazten du Beldur Barik erreferente finkatua dela gazteen artean\n20/11/2020 - 0 iruzkin\n18/11/2020 - 0 iruzkin\n09/11/2020 - 0 iruzkin\nErantzunik gabe ra(etara) “Beldur barik 2020ko lan irabazleek genero rolak eta estereotipoen haustura, emakumeen ahalduntzea eta gorputzen aniztasuna gaiak jorratu dituzte”


PELLO AÑORGA PEREZ / JOKIN MITXELENA ERITZE (ILUSTRATZAILEA)\nNik ez daukat anaiarik eta ez arrebarik; baina badaukat aita eta badaukat ama. Eta badaukat munstro bat, nire laguna dena: Mux. Gaur nire ama etorri da gelara eta heldu dit belarritik, untxi bati bezala, eta deitu dit “kakanarru”. Eta esan dit jostailu guztiak jaso behar ditudala, oso desordenatuta dudalako nire gela; eta gogorarazi dit gaur larunbata dela, eta, larunbatero bezala, aitaren etxera joan behar dudala bazkaltzera, berari tokatzen zaio-eta “zaintza”.


Bunker77 estatubatuar gazte errebelde baten istorio basati eta egiazkoa da; mundu kaotiko batean, askatasuna, amodioa eta benetakotasuna bilatu zituen. Filmak Clark Gable-ren semeordearen bizitza irudikatzen du. Bunker Spreckles azukregintzari lotutako aberastasun handi baten oinordekoa izan zen, baita surfeko izar polemiko bat ere, 60ko hamarkada amaieran eta 70eko hamarkada h...\nBetiereko Maitasunaren Ermandadearen istorioa, inoiz kontatu gabea. Kaliforniako hegoaldeko surflari hippyen talde espiritual gisa hasi, eta droga psikodelikoen munduko banatzailerik inportanteenak bihurtu ziren 60ko edo 70eko hamarkadetan. Bidegabekeria sozialaren aurka borroka egiteko eta bakea hedatzeko beren ametsekin bat eginez, idealista burujabeen talde honek droga-trafi...\nSurfers' Blood filmak itsasoan erro sakonak dituen sendi bereko zenbait pertsonaren istorioa kontatzen du. Hasi euskal kostaldeko antzinako arrantzaren mundu zaharretik, arraun eta surf-taulen egile Patxi Olidenen bitartez, eta San Franciscoko metropoli modernoraino, Apple-ko diseinatzaile Thomas Meyerhoffer ezagunaren ordenagailuen forma bitxiekin. Hasi Sonoma Valleyko art...\n"The Art of Flight"-en sortzaileek, Red Bull Media House-k eta Brain Farm-ek, The Fourth Phase aurkezten dute, Travis Rice protagonista duen snowboard-film epikoa. Wyomingen dabilela, bere sorterriko txoko ezkutuak esploratzen, Ricek 25.000 kilometroko bidaia bat prestatuko du, Ipar Pazifikoko ur-zikloei jarraitzeko asmoz; han, elurrak eta izotzak ametsezko paisaiak eratzen dit...


Ezagutzen duzu Nafarroa efektua? Nafarroako turismoa suspertzeko eta posizionatzeko kanpainak 20,9 milioi inpaktu baino gehiago sortzen ditu hilabete baino gutxiagoan - 18/08/2020\n2020ko abu. 18ko prentsa-oharra\nEzagutzen duzu Nafarroa efektua? Nafarroako turismoa suspertzeko eta posizionatzeko kanpainak 20,9 milioi inpaktu baino gehiago sortzen ditu hilabete baino gutxiagoan\nUztailaren 14tik aurrera garatu da sare sozialetan, irratietan eta hedabide digital nazionaletan eta frantsesetan, bideoen, erreportajeen, bannerren eta online publizitatearen bidez\nEzagutzen al duzu Nafarroa efektua? kanpainak 20,9 milioi inpaktu baino gehiago lortu ditu dagoeneko, uztailaren 14an abian jarri zenetik abuztuaren 10era arte. Proposamen berritzaile horrek ahalegin handia egiten du pertsonak Nafarroak eskain diezazkiekeen esperientzia onenekin bat etortzeko eta konektatzen eta partekatzen diren tokian ezagutarazteko, formatu eta profil bakoitzerako egokitutako eta mikrosegmentatutako online eduki sortzaileekin.\n(Albiste honi buruz gehiago jakin nahi baduzu, mesedez kontsulta ezazu gaztelaniazko bertsioa).


Nazioartekoak - EUSKADI LAGUNKOIA\n"Udalerrietan erabiltzeko eta ezartzeko gida praktikoa" ingelesez\nHAMILTON (Zeelanda Berria) OMEren Lagunkoitasun Sarearen 600. kidea da\n600 herri eta komunitate dira jada OMEren Lagunkoitasun Sarera batu direnak!\n15 Abendua 2017\n“Euskadi Lagunkoia proiektuko tokiko esperientzien inguruko ikuspegi zabala edukitzea lortu genuen”\nAleksandra Markowska eta Katarzyna Ziemann, Poloniako Gdynia hiriko Gizarte Berrikuntzako Laborategiko arduradunek, azaroaren 15ean, Bilboko Guggenheim museoko auditorioan ospatu zen kongresuaren inguruan euren iritzia eman digute.\nSarah More: "Izugarria izan zen dementziaren inguruan Ingalaterran egiten dugun lana azaltzeko aukera edukitzea"\nZein da kongresuaren inguruan duzun iritzia?\n‘Buenas prácticas europeas en amigabilidad’ oso ondo antolatutako kongresua izateaz gain, bertako eta nazioarteko hizlariak bildu zituen.\nTonomy Shop: mugimendu mugatua duten adineko pertsonentzako produktu marka\nTonomy Shop adineko pertsonen beharrak asetzen dituen produktu marka bat da.\nPertsona, kultura, pentsakera eta bizimodu ezberdinez osaturik dagoen gure gizartean, diskriminazioa egunerokotasunean pairatzen dugun zoritxarrezko errealitatea da. Pertsona nagusiei zuzenean eragiten die diskriminazioak. Gehiegitan baztertuak sentizen diren pertsonak dira, jakinduriaz eta esperientziaz beteak, hurrengo belaunaldiei erakusteko asko daukatenak.\n27 Otsaila 2018\nDiru sarrera baxuak dituzten adineko pertsonei ekintzetan parte hartzeko laguntza eskaintza: Londresen ikasitako lezioak.\nAge Friendly London (AFL) sarea akzio plan inplementatzen ari da hiriko gune desberdinak lagunkoian bihurtzeko. Sare honek, adineko pertsonentzat auzoetan dauden aukerak handitu nahi ditu.\nEstablezimendu lagunkoien gida Europan\nEuropako Gune Lagunkoien (agefriendly.org) azken newsletterrean Euskadi Lagunkoia Sustraietatik ekimenaren barruan aurrera eramaniko Establezimendu Lagunkoien Gida zabaldu dute, Eusko Jaurlaritzako Gizarte Politiketako Sailetik bultzatzen den ekimena, alegia.\n20 Otsaila 2018\nEuskadi Lagunkoiak nazioarteko aintzatespena lortu du\nEuskadi Lagunkoia mugimenduak protagonismo nagusia izan du AGE-FRIENDLY INNOVATION EXCHANGE (Afix) taldearen urtarrileko newsletterrean.\n04 Urtarrila 2017\nEstablezimendu lagunkoien gida ingelesez\nEuskadi Lagunkoia ekimena geroz eta interes biziagoa eragiten ari da nazioartean. Oraingo honetan establezimendu lagunkoien gida izan da ingelerara itzulia izan dena hainbat atzerriko instituzioek eskatuta.\nOMS/IFAK ANTOLATURIKO WEB IKASTAROAK: OTSAILAK 28\nZahartzaroaren Nazioarteko Federazioak eta OMEren Zahartzaro eta Bizitzaren Bilakaerarako Departamenduak IFA/OMS web ikastaroen zazpigarren emanaldia aurkezten dute.\n15 Iraila 2016\nEkitaldia Bruselasen hiri inteligente eta lagunkoiei buruz\n"Hiri eta komunitate inteligenteak denontzat: nola bilakatu inteligente eta lagunkoia" lemapean ("Smart cities and communities for all: How to become smart and age-friendly") urriaren 10ean nazioarteko hitzaldi bat eskainiko da Bruselasen. Gure hiri eta herrien diseinuan kontuan eduki beharreko gakoak azalduko dituzte, jende helduek dituzten beharrei erantzunez.\nEuropa mailan hiri eta komunitateak hiri inteligenteak bilakatzeko lana ari dira, modu horretara energia aurreztu, zonalde abegikorrak sortu, herritarren parte-hartzea bultzatu eta bertan bizi direnen bizi kalitatea hobetuz.\n19 Urtarrila 2018\nOMS/IFAk antolaturiko web ikastaroak: otsailak 7\nZahartzaroaren Nazioarteko Federazioak eta OMEren Zahartzaro eta Bizitzaren Bilakaerarako Departamenduak IFA/OMS web ikastaroen seigarren emanaldia aurkezten dute.\nInguru lagunkoiei buruzko nazioarteko jardunaldia Irlandan\nDublinen urriaren 25 eta 26an "Increasing Capacity for Age Friendly Environments in Europe" jardunaldia burutuko da.\nHizlarien artean Geoff Green, Sheffield Hallam Unibertsitateko Irakasle Emeritua eta OMEko ordezkaria dena egongo da.


LOMCE: aplikatu, asumitu ala desobeditu : Ikasle Abertzaleak\nLOMCE espainiar legea Ministro Kontseiluan onartu berri den honetan eta tramite burokratikoen azken txanpan murgildu denean, Ikoitz Arrese eta Haizea Solagurenbeaskoa IAko kideek ondorengo iritzi artikulua plazaratu dute:\nEspainiako LOMCE legea azken ibilbide burokratikoa egiten ari da. Iragan ostiralean José Ignacio Wert Hezkuntza Ministroak beste aurrera urrats bat eman zuen inposatu nahi diguten erreforma arrotz eta atzerakoi horren aplikazioan.\nHau gutxi balitz, ikasleon arteko konpetitibitatea sustatzera dator LOMCE. Ikasle “bikainak” nahi ditu Wert-ek eta horretarako ikasleon arteko leihan oinarritzen da. Notarik onenak dituenak lortuko du aurrera egitea, gainontzekoek ez.\nEspainolista da PPren ideologiaren arabera adoktrinatu nahi gaituztelako. Espainiar Estatuak dituen identitate konplexu eta arazoak gainditzeko inposatu nahi digute., inbutuz, “España una, grande y libre” irentsiaraziz. Ikasgai tronkalen %100 madrildik zehaztuko da eta espezifiko zein espezialitatezkoen ebaluazioa Estatuaren irizpideen esku geldituko dira. Horrela, curriculumaren gaineko kontrol osoa izaten jarraituko dute.\nBolo bolo dabilen gaia da LOMCE. Komunikabide ezberdinek kaleratutako titularrak eta eragile ezberdinen adierazpenak ikustea besterik ez dago bakoitza bere tokian kokatze.\nJarrera honekin ere hainbat sektore identifikatzen ditugu. Erreformari ezezkotasuna adierazi baina euren zilborretatik begirada altxatu gabe tartaren zatirik handienaren bila dabiltza. Euskal Herriaren interesak alboratu eta “erremediorik onenaren” bila dabiltza. Legea asumitzen dute hauek.